Sestra i brat na pobedničkom postolju - Sportske vesti - Savremenisport.com\nNaslovna :: Sportske vesti ::\tSestra i brat na pobedničkom postolju\n- Drago nam je što su na takmičenje došli ljudi iz cele Srbije, čak i gosti iz Republike Srpske i Crne Gore, iako se ono organizovalo van letačke sezone. Kada neko pređe toliko kilometara zarad učešća na vašem takmičenju, onda znate da radite pravu stvar. Takmičenje je inače deo projekta CAN (Prekogranično vazduhoplovno umrežavanje) koje se finansira iz IPA Adratic programa Evropske unije, kroz koji smo višestruko unapredili sportsko vazduhoplovstvo u Srbiji. Između ostalog tu su i velike investicije u vidu kupovine aviona i vozila za potrebe potrage i spasavanja, kao i ograđivanje aerodroma „Lisičiji Jarak“ u Beogradu koje će biti završeno do kraja godine. Pored ovog takmičenja u sklopu istog projekta, očekuje nas i padobranski kup narednog vikenda, upravo na ovom aerodromu, izjavio je Željko Ovuka, generalni sekretar Vazduhoplovnog saveza Srbije.\nU ekipnoj konkurenciji, najbolje plasirane pilote na ovom takmičenju je imao klub vazduhoplovnih sportova „Košava“ iz Surčina u sastavu Slobodan Maletić – pilot i vođa ekipe, Dejan Valek – aktuelni evropski šampion, Pavle Marinković i Milan Bujić. Oni su više nego ubedljivo sa 319 negativnih poena, iza sebe ostavili ekipu „Montenegro“ koja je na kraju takmičenja imala 1.614 negativnih poena i osvojila drugo mesto. Bronzanu medalju, pomalo neočekivano, jer su se borili na domaćem terenu, osvojila je ekipa vršačkog, sportskog paraglajding kluba „Berkut“ sa rezultatom od 2.324 poena.\nOrganizator ovog takmičenja bio je Vazduhoplovni savez Srbije uz veliku pomoć Ministarstva omladine i sporta.\nTakmičenje je trajalo dva dana. Međutim, prvog dana su veoma gusta magla i nepovoljan vetar, onemogućili početak takmičenja. Tokom celog dana piloti paraglajdera iz 11 timova, su sa velikom verom i entuzijazmom, čekali lepše vreme na poletištu „Kula“ iznad Vršca. Međutim, metereološka situacija se tokom celog dana nije promenila, pa su se piloti iz Raške, Kraljeva, Kosovske Mitrovice, Aleksinca, Beograda, Požarevca, Kanjiže, Bosne i Hercegovine i Crne Gore, neobavljenog posla vratili sa letilišta.\nS obzirom na to da je paragladjing sport u kojem se takmičenja održavaju uglavnom daleko od urbanih sredina i da su u slučaju nezgoda piloti često usmereni jedni na druge, Gorska služba spasavanja je prezentovala šta raditi u vanrednim situacijama i na koji način zatražiti njihovu pomoć. Tom prilikom je najavljen i teorijsko praktični kurs na temu samospasavanja i prve pomoći.\nDrugog takmičarskog dana piloti za prepreku nisu imali maglu, ali im je vetar uslovio promenu terena za takmičenje. Više od 180 poletanja i sletanja izvedena su sa obližnjeg brda u malenom naselju Kuštilj na samoj granici sa Rumunijom.\nDatum: 10.11.2015. Autor: Dušan Arsević\n+ Iako laki, vetar ih nije oduvao\n+ PTJ šampion države\n+ Golija dominirala nad Alpima\n+ Beli orlovi precizno sleću\n+ Dominacija srpskih paraglajderista na...


Zanimljiva istraživanja profesora sa FON-a\nZanimljiva istraživanja profesora sa FON-a: Skijališta Srbije u saradnji sa prof. dr Borisom Delibašićem sa Fakulteta organizacionih nauka i prof. dr Zoranom Obradovićem sa Templ Univerziteta, SAD, redovno se analiziraju podaci iz ski centara i predlažu korektivne mere za unapređenje bezbednosti na skijalištu.\nNeki od zaključaka koji se odnose na ličnu bezbednost skijaša prenosimo u nastavku:\n•Skijaši/Borderi obično skijaju u grupama (87%). Ipak, skijaši koji skijaju u grupama imaju 1,6 puta veću šansu da se povrede od skijaša koji skijaju sami.\n• Ako skijaše podelimo u dve grupe: lojalne koji vole da skijaju na jednom ski liftu i ne menjaju često lift, i one koji mnogo vole da menjaju liftove može da se kaže sledeće: Skijaši koji su “lojalni” imaju 1,48 puta veću šansu da se povrede od skijaša koji menjaju liftove.\n• Ako skijaše podelimo u dve grupe, skijaše koji ” dobro poznaju Kopaonik”, tj. skijaši koji staze skijaju nadprosečnom brzinom (pretpostavka je da dobro poznaju teren i tačno znaju gde idu, tj. ne gube vreme na orijentisanje), i skijaše koji skijaju prosečnom ili brzinom ispod proseka može da se kaže sledeće: Skijaši koji “ne poznaju dobro Kopaonik” imaju 2,47 puta veću šansu da se povrede od skijaša koji “dobro poznaju Kopaonik”.\n• Skijaši koji skijaju manje od 6 vožnji dnevno (a imaju celodnevne ski pasove) imaju 11% veće šanse da se povrede od skijaša koji imaju između 6 i 20 vožnji. Takođe skijaši koji skijaju preko 20 vožnji dnevno imaju 13% veće šanse da se povrede od skijaša koji imaju između 6 i 20 vožnji.\n• Skijaši čija je brzina manja od 14 vm/h (vertikalnih metara na sat) imaju 31% veću šansu da se povrede od skijaša koji skijaju brzinama od 14 do 196 vm/h. Skijaši čija je brzina veća od 196 vm/h (vertikalnih metara na sat) imaju 13% veću šansu da se povrede od skijaša koji skijaju brzinama od 14 do 196 vm/h.\nZa uspešnu prevenciju svakako je preporuka svim skijašima da unapređuju svoju veštinu skijanja, ali i da budu fizički spremni. Takođe, vrlo je korisno da se nađe vremena i da se upozna teren na kojima skijaš zeli da skija. Takođe, i nadprosečna aktivnost na skijalištu zna da dovede do povećavanje rizika od povređivanja.


Srpski nacionalni forum osudio je, kako se navodi, "čin političkog i društvenog nasilja koji je uperen protiv Srpske pravoslavne crkve i srpskog naroda".\n"O pokušaju uništenja srpske verske i kulturne baštine obavestićemo sve relevantne faktore u svetu i međunarodnu zajednicu. Ovim saopštenjem takođe pozivamo kosovske institucije i političku elitu Albanaca da prekinu sa nastavkom etničkog čišćenja Srba, prekrajanjem istorije, kao i sa stvaranjem nepotrebnih tenzija u ionako krhkim međuetničkim odnosima, i da se okrenu budćnosti i izgradnji međuetničkog poverenja i poštovanja svih verskih konfesija", ističe se u saopštenju.\nKako se navodi, "politčke konstrukcije i laži u pokušaju da se hram Hrista Spasa ukloni, a zemlja oduzme Srpskoj pravoslavnoj crkvi su samo nastavak etničkog čišćenja Srba sa prostora Kosova i Metohije i pokušaj uništavanja i preimenovanja srpske verske i kulturne baštine od strane radikalnih Albanaca i vlasti u Prištini".\n"Ovaj napad je i napad na sve vernike, bilo koje veroispovesti. Naši narodi nikada nisu rušili i palili svetinje svojih komšija. To su radili samo kriminalci među nama. Neka se pokretači ovakvih inicijativa zamisle nad tom činjenicom", zaključuje se u saopštenju dostavljenom medijima.\nPodsetimo, u Osnovnom sudu u Prištini juče je odloženo ročište po tužbi Univerziteta protiv Srpske pravoslavne crkve zbog navodne uzurpacije nekoliko hektara zemljišta na kojem je izgrađen hram Hrista Spasa.


Prijepolje: Od 36 pacijenata u izolacionoj jedinici kod 17 potvrđena infekcija kovidom, jedna osoba preminula - PPmedia\nPrijepolje: Od 36 pacijenata u izolacionoj jedinici kod 17 potvrđena infekcija kovidom, jedna osoba preminula\nPosted on\t27 јула, 2020 1:00 pm by adminpp033\nPrijepolje – Na današnji dan u izolacionim odeljenjima prijepoljske bolnice nalazi se 36 pacijenata, od kojih je kod 17 potvrđeno da su kovid pozitivni. U toku je organizacija transporta za 11 pacijenata za kovid bolnicu u Užicu i oni će tamo nastaviti dalje lečenje, kazao je direktor dr Zoran Drobnjak.\nOn je istakao da nijedan od kovid pozitivnih pacijenata trenutno nije na respiratoru, ali da ima kandidata za asistiranu ventilaciju.\n“Кod ostalih pacijenata pratimo svakodnevno saturaciju, kontrolišemo njihovo stanje i dajemo sve od sebe kako bi pomogli svima kojima je pomoć potrebna”, istakao je dr Drobnjak i dodao da je u protekla 24 sata preminuo jedan pacijent koji je bio kovid pozitivan.\nOn je ponovo apelovao na sve sugrađane da je najveća odgovornost na njima i zamolio ih da poštuju protivepidemiološke mere koje su kakao je rekao osnova svega, a za rezultat imaju manji broj obolelih ali i manji pritisak na zdravstvene ustanove.\nDirektor Opšte bolnice u Prijpolju dr Zoran Drobnjak, foto: A.Rovčanin\nŠto se tiče inficiranih zdravstvenih radnika dr Drobnjak je istakao da ih za sada ima oko dest i da su svi na kućnom lečenju.\n“Obratio sam se opštinskom štabu za vanredne situacije da nam izađu u susret i odobre sredstva iz opštinskog budžeta za zapošljavanje pre svega medicinskih sestara, kao što su to uradile lokalne samouprave u okruženju. Međutim oni su kazali da je opštinski račun solventan ali da ne znaju kako bi to trebalo da se realizuje”, tvrdi on.\nMeđutim, prema njegovim rečima u susret ima je izašao Zdravstveni centar iz Užica koji je ododbrio prijem pet medicinskih sestara od kojih će tri biti primljene na tri meseca, a dve na neodređeno vreme.\n“Ipak, to nije dovoljno, jer zdravstveni radnici rade u teškim uslovima i kada se uzme u obzir neminovan izostanak pojedinih i napori kojima su izloženi, mnogo bi značilo da se nađe način da se zaposli još nekoliko zdravstvenih radnika”, zaključio je dr Drobnjak.\nОзнаке: bolnica, virus


Erdemović: Streljali smo više od 1.000 Bošnjaka\nU nastavku suđenja Radovanu Karadziću pred Međunarodnim tribunalom u Hagu, bivši vojnik Vojske Republike Srpske Dražen Erdemović svedočio je da je sredinom\njula 1995. u okolini Zvornika učestvovao u streljanju više od 1.000 Bošnjaka iz Srebenice.\nBroj zarobljenika koje je 16. jula 1995. na farmi Branjevo, kod sela Pilica, ubio sa još sedmoricom pripadnika 10. diverzantskog voda VRS, Erdemović je procenio na "između 1.000 i 1.200".\nU to vreme, odred je bio jedinica pri Glavnom štabu VRS, potvrdio je on.\nTadašnjeg predsednika RS i vrhovnog komandanta VRS Karadžića optužnica tereti za genocid nad oko 7.000 muslimanskih muškaraca iz Srebrenice u danima pošto je 11. jula 1995. VRS osvojila tu enklavu pod zaštitom UN.\nNa farmu Branjevo, Erdemovića i druge vojnike, po njegovim rečima, doveo je iz Zvornika "visok i korpulentan potpukovnik VRS", "prosede kose". Potpukovnikovo naređenje da "civili" koji će stići autobusima, moraju biti pobijeni, diverzantima je preneo vođa njihove grupe Brano Gojković. Potpukovnik je zatim otišao sa farme, a nedugo zatim stigao je prvi autobus.\nMuškarci u civilnoj odeći, neki sa povezima preko očiju i vezanih ruku, zatim su, kako je izjavio svedok, izvođeni pred streljački stroj u grupama od po desetak.\nNa poljani iza zgrada, sa leđa su ih streljali Erdemović i drugi pripadnici 10. diverzantskog odreda: Brano Gojković, Franc Kos, Marko Bosić, Aleksandar Cvetković, Vladimir Golijanin.\nPo Erdemovićevom iskazu, streljanje Bošnjaka a iz "15 do 20 autobusa" trajalo je od 10 sati ujutro do 14 ili 15 sati popodne, kada je ubijanje preuzela druga jedinica iz Bratunca.\nPo svedokovom opisu, potpukovnik VRS koji je vojnike vodio da streljaju zarobljene Bošnjake, mogao bi biti Ljubiša Beara, osuđen pred Tribunalom na doživotni zatvor zbog genocida u Srebrenici.


Ubedljiva pobeda Trampa u tri države\nBeta\t 9. marta 2016. 10:30\nKandidat za nominaciju Republikanske stranke za predsednika SAD Donald Tramp osvojio je najviše glasova na stranačkim izborima u tri države, dok je demokratski kandidat Berni Sanders odneo iznenadjujuću pobedu u Mičigenu.\nNovi stranački izbori za predsedničku nominaciju Republikanaca održani su u utorak u Mičigenu, Misisipiju, Havajima i Ajdahu, a američki milijarder je izgubio jedino u Ajdahu, gde je najviše glasova delegata dobio Ted Kruz, prenosi Bi-Bi-Si.\nKruz se smatra jedinim kandidatom koji može da pobedi Trampa koji nema podršku takozvanog establišmenta Republikanske partije.\nSenator Marko Rubio završio je na četvrtom mestu u Mičigenu i Misisipiju bez ijednog delegata, a loše rezultate moraće da popravi sledeće sedmice na izborima u njegovoj državi Floridi.\nGuverneru Džonu Kejsiku koji je završio na trećem mestu u Mičigenu, takodje je potrebna pobeda u njegovoj državi Ohaju da bi ostao u trci, prenosi AP.\nNa jučerašnjim izborima Demokratske stranke, Sanders je osvojio najviše glasova u Mičigenu, što je bilo neočekivano jer su višenedeljna istraživanja javnog mnjenja pokazivala da je Hilari Klinton u znatnoj prednosti.\nHilari Klinton je ipak povećala svoju prednost pobedom u Misisipiju, gde je dobila veliku podrčku crnaca. Time je osvojila 1.214 delegata, više od polovine potrebnih za demokratsku predsedničku nominaciju. Sanders sada ima glasove 566 delegata.


BAJERN ŽELI SVE Roben: Možemo ponovo da osvojimo triplu krunu\nFudbaler Bajerna iz Minhena Arjen Roben, rekao je da njegova ekipa ima sve što je potrebno za osvajanje tri trofeja ove sezone.\nBavarci su u sezoni 2012/13. osvojili Ligu šampiona, Bundesligu i Kup Nemačke, a Roben je optimista kada su u pitanju šanse da se taj istorijski uspeh ponovi i ove godine.\n"Osvajanje Lige šampiona je veliki izazov i zaista me to motiviše. Ali, daćemo sve od sebe da osvojimo i titulu u Bundesligi i Kup. Imamo kvalitet da to ostvarimo", rekao je Roben za Bild.\nBajern je trenutno prvi na tabeli Bundeslige sa tri boda prednosti u odnosu na Lajpcig.\n"Trka za titulu će biti tesna do samog kraja. Mi igramo tri takmičenja dok Lajpcig ima samo Bundesligu", dodao je Roben.


Razmotren Nacrt zakona o zaštiti žrtava ratne torture\nčetvrtak, 22 februar 2018 14:07\nNarodna skupština Republike Srpske na 23. redovnoj sjednici razmatrila je Nacrt zakona o zaštiti žrtava ratne torture\nOvim zakonom definisani su status i prava ljudi koji su bili žrtve torture u odbrambeno-otadžbinskom ratu.\n13:10 - Ministar rada i boračko-invalidske zaštite Republike Srpske Milenko Savanović izjavio je da Nacrt zakona o zaštiti žrtava ratne torture nikoga ne diskriminiše jer se odnosi na lica koja su pretrpjela torturu u BiH, Republici Srpskoj i Brčko distriktu.\nU završnoj riječi nakon obavljene rasprave u Narodnoj skupštini Srpske o ovom zakonskom aktu, Savanović je rekao da ovim zakonom uglavnom treba da budu obuhvaćene žene i mladi koji su doživjeli ratnu torturu.\nSavanović je istakao da je ovaj zakon usklađen sa svim međunarodnim normama, evropskim konvencijama i poveljama.\n"Više puta smo razgovarali sa međunarodnim predstavnicima koji nisu imali primjedbi na ovaj zakon, ali se između redova moglo primijetiti da su oni bili za to da se ova oblast prenese na nivo BiH. Međutim, mi smo im eksplicitno dali do znanja da je to nadležnost Srpske", naveo je Savanović.\nOn kaže da je donošenje zakona o zaštiti žrtava ratne torture isključiva nadležnost Republike Srpske, što je navedeno i u Ustavu.\n"Ovaj zakon se donosi u parlamentu Srpske i to je najprirodnije jer je Narodna skupština najviša institucija zakonodavne vlasti u Srpskoj", rekao je Savanović.\nOn kaže da se u BiH desio građanski rat, nakon kojeg svaki od tri konstitutivna naroda ima svoju istinu, a četvrtu međunarodna zajednica.\n12:30 - Poslanik SNSD-a u Narodnoj skupštini Republike Srpske Igor Žunić rekao je danas da svi moraju voditi računa o tome da zakon koji tretira žrtve rata ne bude zloupotrijebljen i iskorišćen u političke svrhe.\n"Izborna je godina i moramo biti pažljivi prilikom davanja amandmana u pripremanju prijedloga zakona koji tretira ovu oblast", napomenuo je Žunić tokom rasprave o Nacrtu zakona o zaštiti žrtava ratne torture.\nPoslanik SRS Republike Srpske Milanko Mihajilica rekao je da ovim aktom treba obuhvatiti i maloljetna lica koja su bila žrtve ratne torture.\nMihajilica je naveo da tokom javne rasprave o Nacrtu ovog zakona treba biti veoma obazriv da bi bio ispoštovan član koji definiše to da ovaj akt isključuje bilo kakvu vrstu diskriminacije.\nPoslanik NS-a koji djeluje u Klubu PDP-a Adam Šukalo rekao je da podržava usvajanje Nacrta zakona o zaštiti žrtava ratne torure, navodeći da će u okviru javne rasprave neka rješenja biti kvalitetnije i preciznije definisana.\nPoslanik Koalicije "Domovina" Admir Čavka smatra da bi ovaj akt trebalo uskladiti i sa pravnom tekovinom EU, dodajući da on ne predviđa saradnju sa Sudom BiH, te federalnim i kantonalnim MUP-ovima i tužilaštvima.\nPoslanik NDP-a Zorka Andrić smatra da naglasak treba da bude na djeci žrtvama rata\n11:45 - Poslanik PDP-a Perica Bundalo izjavio je da postoji ustavni osnov da Republika Srpska može donijeti zakon koji tretira žrtve ratne torture.\n"Prema ustavnim ovlaštenjima, Republika Srpska uređuje socijalnu i boračko-invalidsku zaštitu, gdje spadaju i žrtve ratne torture", rekao je Bundalo tokom rasprave u Narodnoj skupštini, replicirajući poslaniku koalicije "Domovina" Mihnetu Okiću koji smatra da ne postoji ustavni osnov da entitet rješava tu materiju, već da je to nadležnost BiH.\nBundalo je tokom diskusije o Nacrtu zakona o zaštiti žrtava ratne torture ispred Kluba PDP-a dao bezrezervnu podršku ovom aktu.\nPotpredsjednik Narodne skupštine Republike Srpske Senad Bratić izjavio je da se prilikom utvrđivanja statusa žrtve ratne torture trebalo pribaviti i mišljenja bošnjačkih i hrvatskih udruženja žrtava rata, a ne samo Saveza logoraša Republike Srpske i Udruženja žena žrtava rata Srpske.\n"U slučaju da se uzme u obzir samo mišljenje jednih, a ne uvode u ista prava i drugi, onda će taj zakon biti diskriminirajući", rekao je Bratić.\nPoslanik NDP-a Zorica Andrić podsjetila je Bratića na sinoćnju izjavu predsjednika Udruženja žena žrtava rata Srpske Božice Živković Rajilić da su članice tog udruženja žene raznih nacionalnosti i da to nije jednonacionalno udruženje.\n11:00 - Poslanik SNSD-a Dušica Šolaja izjavila je danas da će zakonom o zaštiti žrtava ratne torture biti otklonjena velika nepravda prema ovoj kategoriji stanovništva koja će biti uvedena u pravni sistem i dobiti svoja prava, iako sa zakašnjenjem od 20 godina.\nTokom rasprave u Narodnoj skupštini Republike Srpske po Nacrtu zakona o zaštiti žrtava ratne torture, Šolaja je rekla da je ova oblast isključivo u nadležnosti Srpske i da na nivou BiH nikako ne može biti donesen neki okvirni zakon koji bi tretirao ovu tematiku.\nŠolaja kaže da je, prema podacima iz baze Centra za istraživanje rata, više od 2.400 žena smrtno stradalo u proteklom ratu, dok su njih više od 1.600 žrtve ratne torture, kao i da ovi podaci nisu konačni.\nOna je navela da je ovim zakonom definisano i pravo na pružanje psihološke pomoći žrtvama ratne torture, jer se veliki broj njih ni do danas nisu oporavile.\nPoslanik PDP-a Zoran Pologoš rekao je da ne bi trebalo praviti razliku u novčanim naknadama žrtvama silovanja.\nOn smatra da bi organ koji vodi postupak utvrđivanja statusa žrtve rata obavezno trebalo da pribavi mišljenje Saveza logoraša ili Udruženja žena žrtava rata.\nPologoš se nada da će svi poslanici glasati za ovaj zakon, kao i dati prijedloge za njegove izmjene i dopune kako bi taj zakonski akt služio svrsi.\nPoslanik SNSD-a Jasna Lukić rekla je da se ovim zakonom ispravlja dugogodišnja nepravda prema ženama i drugim žrtvama ratne tortutre.\nPotpredsjednik Narodne skupštine Srpske Sonja Karadžić Jovičević rekla je da ovaj zakon ne bi smio da bude uveden u politikanstvo jer bi to bilo zlonamjerno prema svim žrtvama ratne torture bez obzira na nacionalnu pripadnost.\nOna smatra da je kratak rok od 30 dana za javnu raspravu o nacrtu ovog zakona, ali da se nada da taj period biti maksimalmno iskorišten kako bi se dobila što kvalitetnija zakonska rješenja\nResorni ministar Milenko Savanović sinoć je, u uvodnom izlaganju, naglasio da ovaj zakon uređuje uslove i postupak za priznavanje statusa, definiše prava žrtava ratne torture i načine njihovog ostvarivanja i obezbjeđivanja sredstava za ostvarivanje tih prava.


Fakultet za pravne i poslovne studije dr Lazar Vrkatić obeležio je 2016. godine deceniju uspešnog rada. Istovremeno, imali smo priliku da pozdravimo i novu generaciju studenata koja je uspešno završila studije prava. Ono na šta smo posebno ponosni jeste činjenica da su se tokom prve decenije postojanja i rada, studenti studijskog programa Pravo uspešno afirmisali u širokoj lepezi pravničkih profesija.\nTokom prethodnog perioda, Katedra za pravo je svojim kvalitetnim radom uspela da izgradi zavidnu reputaciju među pravnim fakultetima u Srbiji. Nakon uspešne decenije, želja nam je da rezultate našeg rada i u budućnosti vidimo kroz uspehe mladih ljudi, koji će posle završenih studija imati šansu da stečeno znanje koriste na najbolji mogući način i da sa ponosom mogu reći da su deo naše akademske porodice. Više od 50% naših studenata se upisuje na osnovu preporuke. Poverenje su ukazali i studenti čiji su roditelji ugledni pravnici u Srbiji. Ponosni smo na činjenicu da naši studenti ostvaruju veoma uspešne rezultate na takmičenjima iz različitih oblasti prava, koja se organizuju u našoj zemlji.\nTakođe, sklopljena je i saradnja sa Pokrajinskim ombudsmanom, Zaštitnikom prava građana grada Niša, Centrom za socijalni rad Grada Novog Sada, Fondom „Evropski poslovi“ APV-a i kompanijom „Paragraf“. Kroz saradnju sa ovim institucijama, studentima je omogućeno obavljanje stručne prakse, u okviru koje imaju mogućnost da steknu značajna iskustva, praktična znanja i veštine.\nStudenti kojima je želja da rade u pravosuđu a nije im prvi izbor advokatura, uglavnom se odluče za stažiranje u osnovnim, višim, prekršajnim ili privrednim sudovima, javnim tužilaštvima, a sve u cilju ispunjavanja uslova za prijavu i polaganje pravosudnog ispita i na taj način zaokruživanja i krunisanja pravničkog poziva. Određeni broj naših studenata nakon studija svoju profesionalnu karijeru gradi u organima državne uprave, lokalne samouprave i teritorijane autnomije.\nProf. dr Katarina Ivančević, redovni profesor\nProf. dr Mila Jovanović, redovni profesor\nProf. dr Radica Šipovac, redovni profesor\nProf. dr Božidar Jeličić, vanredni profesor\nVesna Paunocić, saradnik


"Za putovanje avionom biće potreban negativan test na koronu, a kada slete ići će u izolaciju" - Naši u svetu\n“Za putovanje avionom biće potreban negativan test na koronu, a kada slete ići će u izolaciju”\nObjavljeno 30/04/20 u 11:30\nOna je za televiziju Prva rekla da je Srbija spremna da otvori avio-saobraćaj, ali da će se to učiniti u dogovoru sa Evropom, s obzirom na to da još uvek nigde nema putničkih letova.\n“Naši avioni, posada i aerodromi spremni su da započnu letove, ali kako se budemo zajednički dogovarali sa Evropom, tako ćemo i otvarati letove. Po nekim preporukama, govorimo o intervalu između 15. i 18. maja. Važno je i da znamo da Aerodrom ”Nikola Tesla” nijednog trenutka nije bio zatvoren, da je ”Er Srbija” dovezla 15.000 naših građana iz različitih delova sveta, kao i da je dopremila 2.500 tona humanitarne pomoći”, rekla je ona.\n“Sve mere koje donosimo u skladu su sa stavom lekara i struke. Što se tiče mera bezbednosti u avio-saobraćaju, svi koji budu želeli da putuju moraće da imaju test na koronu koji nije stariji od 72 sata, a kada slete ići će u izolaciju”, rekla je ona.\n“Da bi bilo koji avion poleteo ili sleteo na naš aerodrom potrebno je rešenje ministarstva i direktorata za civilno vazduhoplovstvo. Mi takva odobrenja za rad nikome nismo dali i vrlo je rizično sada kupovati karte, jer nije sigurno kada će letovi krenuti”, rekla je Mihajlović.\n“U ovoj situaciji se pokazalo koliko je važno da imamo nacionalnu avio-kompaniju, koja je u vreme pre krize povećala i prihode i broj putnika. Er Srbija obavlja veoma važan posao u vreme epidemije i na redu je država, da im omogući uslove da rade i da im pomogne da što lakše izađu iz krize”, zaključila je ministarka.\nMihajlović:Opasnost nije prošla, verujem u građane\nOd iduće nedelje počinje da funkcioniše međugradski i međumesni saobraćaj, a građani će biti u obavezi da poštuju sve mere bezbednosti koje podrazumevaju da u prevoz ne mogu ući ako nemaju maske i rukavice, izjavila je danas ministarka građevinarstva, infrastrukture i saobraćaja Zorana Mihajlović.\nOd ponedeljka, 4. maja, otvara se međugradski autobuski i železnički putnički saobraćaj, a od 8. maja kreće gradski saobraćaj u Beogradu i Nišu.\nOna je za TV Prva rekla da će se u početku videti kolika će biti potreba za putovanjem i da će autobusi raditi u punom kapacitetu, a vozovi sa 30 odsto kapaciteta jer su takve procene za prvih nedelju dana.\n“Važno je da građani znaju da ne mogu bez zaštite odnosno maski i rukavica ući u prevoz i biće tačno obeležena mesta gde se može sesti. Verujem da će građani poštovati mere i pokazati da su odgovorni prema sebi i drugima i da će svi voditi računa”, rekla je Mihajlović.\nMihajlović je rekla da su sve mere koje su donošene donete uz savet i poštovanje preporuka epidemiologa.\nIstakla je da relaksacija mera ne znaci da smo pobedili virus već da je potreban oprez i dalje.\n“Moramo da naučimo da živimo sa virusom, da se ponašamo odgovorno i na taj način sačuvamo i sebe i druge. Verujem u naše građane, dosta toga smo prošli u ova dva meseca i sve je do nas – ako budemo poštovali mere i smanjimo broj obolelih, neće biti novih karantina”, rekla je ona.\nNemačka: Broj zaraženih raste dnevno za 1.000 do 1.500, evo koliki je rast bio prošle nedelje


September 30, 2012 Najave reportaže izvještaji Comments Off on Budva – Međunarodna likovna kolonija\nHotel “Aleksandar” – Međunarodna likovna kolonija\nU hotelu „Alakasandar“ u Budvi, u ponedjeljak 1. oktobra 2012. godine, počeće sa radom, Medjunarodna likovna kolonija, koja će okupiti, 10 renomiranih akademskih slikara, iz Crne Gore, Srbije i Makedonije.\nOrganizator ove kulturne manifestacije je, NIP ART-PRESS iz Budve, a domaćin, Hotelska grupa (HG) Budvanska rivijera.\nTokom narednih deset dana, u predivnom ambijentu, u svojevrsnom, najvećem ateljeu u regionu, umjetnička djela će stvarati: Mišo Vemić, Vesna Sušić i Miki Radulović iz Nikšića, Olga Djordjević iz Niša, Goce Božurski iz Skoplja, Vladan Terzić iz Užica, Nevena Prijić iz Beograda, Nikola Radović iz Podgorice, Viktor Randjelović iz Leskovca i Radun Marsenić iz Mojkovca, saopštio je u ime organizatora Likovne kolonije, novinar i publicista Ranko Pavićević iz Budve.\n-Drago mi je, što sa HG Budvanska riivijera, nastavljamo plodnu saradnju na ovom polju, već treću godinu za redom, jer je očito prepoznat značaj ovog kulturnog projekta i njegova odlična veza sa turizmom na Budvanskoj rivijeri, kazao je Pavićević. On je istakao, da su obezbijedjeni maksimalni uslovi za boravak, rad i druženje umjetnika, što će, sigurno rezultirati, vrijednim ostvarenjima, koja će ljubitelji umjetnosti moći da vide, 10. oktobra u 20 sati u hotelu „Aleksandar“ u Budvi.


promo - Stranica 5 od 5 - Dnevni list Danas\nPočetna » promo » Page 5\nFudbaleri Saša Ilić i Nenad Milijaš „ukrstili” džojstike\nSvi ljubitelji fudbala i gejminga imaće priliku da se od 10. aprila do 27. maja u odabranim lokalima širom Srbije nadmeću na prvom Heineken i Sony PS4 „Pro Evolution Soccer 2017” turniru.\nPrva gimnazija dobila laboratoriju za fiziku uz podršku NIS\n„Cif čisti Srbiju” već četvrtu godinu zaredom\nDruštveno odgovorna kampanja „Cif čisti Srbiju“ kompanije Unilever tradicionalno će biti organizovana i ovog proleća, četvrtu godinu zaredom, sa ciljem da povrati prvobitni sjaj spomenicima kulture od nacionalnog značaja.\nNIS zaposlio 114 mladih\nPiše: M. D. 31. 3. 2017.\nPiše: PROMO 20. 3. 2017.\nI&F McCann Grupa nagrađena za širenje na nova tržišta\nI&F McCann Grupa dobila je nagradu Diplomacy & Commerce u kategoriji Biznis inovacije kao prva kompanija iz Srbije koja je investicijom u četiri zemlje nordijskog regiona uspešno objedinila poslovanje na 12 tržišta sa 58 miliona stanovnika.\nPiše: PROMO 17. 3. 2017.\nNIS domaćin akademcima sa Univerziteta Jejl\nNegujući saradnju sa međunarodnim i domaćim obrazovnim institucijama kompanija NIS ugostila je danas u Beogradu studente Škole za menadžment američkog Univerziteta Jejl (Yale School of Management) i organizovala prezentaciju generalnog direktora NIS-a, Kirila Kravčenka, na temu poslovanja kompanije.\nPiše: M. D. 16. 3. 2017.\nJulius Meinl daruje na Svetski dan poezije\nPovodom obelezavanja Svetskog dana poezije , kompanija Julius Meinl ce organizovati akcije kojima ce svim ljubiteljima kafe priustiti jedno sasvim novo iskustvo.\nPiše: Promo 16. 3. 2017.\nNIS pustio u rad 14. mini elektranu\nKompanija NIS je pustila u rad četrnaestu po redu mini elektranu za proizvodnju električne i toplotne energije na naftno-gasnom polju Majdan, u blizini Novog Kneževca.\nPiše: M. D. 10. 2. 2017.\nPošiljke DHL preko mobilne aplikacije\nKompanija DHL predstavila je inovativno softversko rešenje za plaćanje pošiljki preko mobilnog telefona na svečanosti koja je organizovana povodom 25 godina poslovanja ove kompanije u Srbiji.\nPiše: M. D. 6. 12. 2016.\nMedijska agencija UM Beograd i Coca-Cola kompanija osvojili su Zlatnu nagradu na 18. SEMPL festivalu medijskih trendova održanom u Portorožu. Internacionalni žiri nagradio je Zlatnom nagradom kampanju Fante u kategoriji Najbolja kampanja na društvenim mrežama.\nPiše: PROMO 30. 11. 2016.\nNajlepši put do kuće\nPosle napornog i stresnog dana ili, još bolje, radnosnog i uspešnog dana postoji onaj trenutak kada se krene na najbolje mesto na svetu.\nPiše: Promo 8. 11. 2016.\nZaječarsko crno u prazničnom izdanju\nIstinski ljubitelji crnog piva imaće priliku da uživaju u novom prazničnom dizajnu limenki Zaječarskog Crnog piva, koje su dostupne na tržištu od 1. novembra.\nPiše: PROMO 7. 11. 2016.\nDobre vibracije odjeknule Adom\nJoš jednu godinu uspešnog poslovanja u Srbiji ProCredit banka je obeležila organizovanjem manifestacije „ProAkcija“, koja je na beogradskoj Adi Ciganliji okupila više od 3.000 posetilaca.\nPiše: PROMO 12. 7. 2016.\nU izuzetno dramatičnom meču izabranici Andree Trinkijerija su za nijansu bili bolji od „večitog“ rivala, za još je… https://t.co/9wbCniYP3P\n„Neka šetaju koliko hoće, želim im sve najbolje“, poručio Vučić #Srbija\nKako tvrde oni su sinoć na protestu #1od5miliona fizički napadnuti a napadi su bili praćeni i fašističkim salutira… https://t.co/v4bvETJjLc


Počelo asfaltiranje puta “Bućevci – Drenovac” u MZ Zborište | Krupljani.BA\nPočelo asfaltiranje puta “Bućevci – Drenovac” u MZ Zborište\nNakon što su uspješno odrađeni pripremni radovi na rekonstrukciji i modernizaciji puta “Bućevci – Drenovac” u velikokladuškoj mjesnoj zajednici Zborište od ponedjeljka, 20. aprila otpočelo se sa asfaltiranjem ovog puta čija je dužina 1.132 metra.\nInicijativa za asfaltiranje ovog puta kod mještana se javila 2008. godine i dosada je oko 400 metra pokriveno asfaltom.\nUspostavljenjem dobre međuopćinske saradnje Bužima i Velike Kladuše koji su zajedno sa mještanima finansijeri asfaltiranja ove dionice, došlo se do realizacije ovog infrastrukturnog projekta. Na ovom putnom pravcu gravitira oko 36 domaćinstava i otprilike između 20 do 30 posto njih je učestvovalo u finansiranju izgradnje ovog puta, kazao nam je Huka Erdić, član Građevinskog odbora za izgradnju puta.\nKako bi se uvjerili u dinamiku dosadašnjih izvedenih radova, te kako bi prisustvovali samom činu polaganja asfalta u obilasku ove dionice puta u ponedjeljak, 20. aprila su boravili načelnik Velike Kladuše Edin Behrić, te savjetnik načelnika Bužima Zijad Nanić.\nNačelnik Behrić je kazao da je sa asfaltiranjem ovog puta otpočela građevinska sezona u Velikoj Kladuši. Naglasio je da je Općinski organ uprave za izgradnju ove dionice puta izdvojio oko 56.000 KM, te da će rekonstrukcija ovog puta omogućiti još bolju povezanost sa susjednom općinom Bužim.\nNanić je istaknuo da su načelnici Bužima i Velike Kladuše postigli dogovor o modernizaciji ovog puta, te poručio da će općina Bužima prema novom projektu finansirati još 200 metara ove dionice koja će u konačnici završavati u samom centru grada Bužima.\nDodajmo i to da mještani zajedno sa članovima Građevinskog odbora za subotu, 02. maj od 15:00h pripremaju svečanost otvorenja ovog puta.


Tatjana Matić otvorila 64. Sajam tehnike - Diaspora Media Group\nHome Biznis Tatjana Matić otvorila 64. Sajam tehnike\nTokom ceremonije svečanog otvaranja rečeno je da Beogradski sajam ove godine obeležava 85 godina postojanja, koliko je prošlo od predratne 1937. godine. Iako se za „nulti“ događaj Sajma tehnike uzima 1957. godina, istorijski kontekst pokazaće da se istinski prvo izdanje ove izuzetne manifestacije ekskluzivnih svetskih dimenzija desilo 20 godina ranije – baš te predratne 1937. Bila je to tada prva sajamska manifestacija tek osnovanog Beogradskog sajma.\nZvanično, prva posleratna sajamska manifestacija – Specijalizovani međunarodni sajam tehnike i tehničkih dostignuća – održana je 1957, i po tome ove godine slavi dva rođendana – 65. i 85.\nOtvarajući Sajam tehnike, ministarka trgovine, turizma i telekomunikacija Tatjana Matić je čestitala Sajmu „dva rođendana“ i podsetila na zasluge Sajma u razvoju tehnike i tehnologije.\nRekla je da je Četvrta industrijska revolucija doprinela i razvoju veštačke inteligencije i promenila način poslovanja i ubrzala tehničko-tehnološka dostignuća. „To govori o neophodnosti obrazovanja mladih ljudi na ovom polju, ali i ulaganja u infrastrukturu zarad bolje budućnosti svih nas“.\n„U tom kontekstu“, rekla je ministarka, „jedan od osnovnih prioriteta resornog Ministarstva trgovine, turizma i telekomunikacija jeste digitalizacija, pri čemu digitalni jaz između urbanih i ruralnih područja predstavlja veliki izazov. Zato je ključni projekat Ministarstva izgradnja širokopojasne mreže u ruralnim područjima. Do sada su obezbeđena sredstva za približno 1.000 ruralnih naselja sa preko 150.000 domaćinstava, koja će dobiti mogućnost pristupa brzom internetu, dok će 900 školskih objekata u najruralnijim sredinama dobiti besplatan pristup internetu. Vrednost ove investicije je preko 150 miliona EUR.“\n„Još jedan kapitalni projekat koji sprovodi resorno ministarstvo jeste projekat ‘Povezane škole’ koji ima za cilj digitalizaciju obrazovnog sistema. Kao podršku svim ovim procesima Ministarstvo je prošle godine usvojilo strategiju razvoja informacionog društva i informacione bezbednosti“.\nProglašavajući Sajam tehnike otvorenim, ministarka Matić je zaključila da „tehnologija i inovacije predstavljaju poluge za prevazilaženje svake krize i upravo su danas nova tehnološka rešenja potrebnija nego ikad ranije. U tome leži i izuzetan značaj ove sajamske manifestacije“.\nSajam tehnike održava se na više od 20.000 m2 izlagačkog prostora u halama 1, 1A, 2, 3, 3A i na otvorenom prostoru Beogradskog sajma.\nPored pojedinačnih izlagača, u hali 3 Beogradskog sajma, posetiocima će biti predstavljeni i grupni nastupi Češke Republike i Slovenije. Pod pokroviteljstvom Privredne komore Srbije – Udruženja za metalsku i elektro industriju, sa firmama članicama, nastupaju regionalne privredne komore i drugačije organizovani srpski privrednici. Nekoliko kompanija predstavlja i Privredna komora Republike Srpske.\nVisokokvalifikovani žiri najuspešnijim izlagačima i drugim učesnicima dodeliće tradicionalne nagrade i priznanja „Korak u budućnost“\nIzvor : https://sajam.rs/\nPrethodni članakPredsednik Vučić otvorio sajmove automobila i motocikala\nSledeći članakDelegacija centra za talasoterapiju iz Opatije u radnoj poseti SB Banja Koviljača


Španska fudbalska liga putem aplikacije prisluškivala gledaoce | PC Press\n15. juni 2019. 17. juni 2019. Marijana Pečić\nŠpanska agencija za zaštitu podataka, AEPD, kaznila je nacionalnu fudbalsku ligu, LaLiga, sa 250.000 evra zbog navodnog kršenja GDPR-a to jest zakona o privatnosti i transparentnosti podataka EU. Aplikacija lige, koja se koristi za praćenje utakmica i statistika, koristila je mikrofon telefona i GPS kako bi beležila zvuke iz okoline u kojoj se uređaj nalazi kao što su kafići i ostali prostori u kojima se ilegalno prenose fudbalske utakmice, javljaju španski list El Pais.\nKoristeći tehnologiju sličnu Shazam-u, aplikacija bi snimala zvuk kako bi identifikovala fudbalske utakmice, i koristila geolokaciju telefona kako bi detektovala koji kafići prikazuju bez dozvole. El Diario izveštava da su fanovi preuzeli tu aplikaciju više od deset miliona puta, u suštini pretvarajući ih u tajne agente. Liga tvrdi da aplikacija traži dozvolu za pristup mikrofonu i lokaciji telefona i da se podaci koji se šalju na server primaju kao kod, a ne u audio formatu, i koriste se samo za otkrivanje LaLiga prikazivanja. Aplikacija objašnjava u uslovima pružanja usluge da dozvoljavajući aplikaciji, korisnici pristaju da LaLiga koristi njihove telefone za otkrivanje ilegalnog ponašanja, kao što je emitovanje piratske fudbalske utakmice.\nMeđutim, španska agencija za zaštitu podataka tvrdi da ova aplikacija to nije razjasnila, te je uslovila LaLiga-u da ukine aplikaciju do 30. juna. Liga planira da uloži žalbu na kaznu, tvrdeći da agencija ne razume u potpunosti tehnologiju aplikacije. Otkrivanje ilegalnih prikazivanja ključno je za ovu organizaciju, kažu, jer procene govore da ih piraterija svake godine ošteti za oko 400 miliona evra, prenosi TechCrunch.\nTagovi: aplikacija, EU, fudbal, GDPR, Kazna, LaLiga, mobilna aplikacija, Španija\n← Video na zahtev: Tehnologija streaming‑a\nBudućnost medicine: Roboti na recept →


Vrednost bitkoina preskočila 20.000 dolara › Made-in-Germany.rs\nBitkoin je juče uveče dostigao nivo od čak 21.298 dolara, dostižući najveću vrednost u svojoj dosadašnjoj istoriji, prvenstveno zbog rasta potražnje institucionalnih investitora za najpopularnijom kripto valutom.\nNajvrednijom virtuelnom valutom juče tokom dana se trgovalo za oko 20.600 dolara, da bi, kako prenosi TAS S, uveče u 22.54 njena vrednost dostigla 21.298 dolara, što je porast vrednosti za 9.5 posto u odnosu na prošli presek.\nPre samo dve nedelje, bitkoin je prvi put prešao granicu od 10.000 dolara i od tada se nastavlja vrtoglavi rast njegove vrednosti, koja se u ovoj godini povećala za više od 400 posto. Najniža vrednost bitkoina u ovoj godini zabeležena je u martu i iznosila je 3.600 dolara, prenosi Gardijan.\nPrema mišljenju analitičara, najnoviji skok cene bitkoina podstakli su veliki investitori poput Pola Tjudora Džonsa i Stenlja Drakenmilera koji konvertuju svoj kapital u virtuelnu valutu, a na kupovinu su se orijentisale i tehnološke kompanije kao što su “Skver” i “Mikro stratedži”.\nNajnovija rekordna cena bitkoina podsetila je tržišne aktere na njen ogroman rast u 2017. godini, kada se gotovo približila nivou od 20.000 američkih dolara, nakon čega je naredne godine usledio nagli pad na nivo od oko 3.000 dolara.


Sve publikacije, Šta građani treba da znaju o korupciji u sektoru bezbednosti\nVaša lokacija / Beogradski centar za bezbednosnu politiku / Publikacije / Sve publikacije / Šta građani treba da znaju o korupciji u ... /\nNe postoji društvo u kome nema korupcije. Ipak, ona je najrasprostranjenija tamo gde su zakoni, pravila i procedure nejasni i nesaglasni jedni sa drugima, gde postoje velika diskreciona ovlašćenja u državnoj upravi i gde su mehanizmi nadzora i kontrole vlasti - unutrašnji ili spoljašnji, izvršni ili nezavisni - slabi. Odnosno, tamo gde je pravosuđe inertno, neefikasno i zavisno od izvršne vlasti.\nSektor bezbednosti spada u najveće „potrošače“ javnih finansija, te je šteta koju može pretrpeti budžet daleko je veća. Tako je i u Srbiji, gde će samo za potrebe finansiranja oružanih snaga, policije i nadređenih ministarstava u 2012. godini biti izdvojeno približno 13% ukupnog budžeta države. Poseban problem predstavljaju visoki oportunitetni troškovi, odnosno svest o tome šta se može dobiti ukoliko se novac ulaže u druge sektore. Tako nabavka jednog modernog borbenog aviona može stajati isto koliko i izgradnja, ni manje ni više, nego 10 domova zdravlja, od kojih će svaki zadovoljiti potrebe približno 50.000 stanovnika. U uslovima produžene ekonomske krize i, naročito, budžetskog deficita sa kojim se Srbija suočava, ovo poređenje dobija značaj.\nKorupciju građani mogu prijaviti i sami. Ukoliko sumnjaju na korupciju, odnosno ukoliko žele da prijave konkretan slučaj, u svakoj od institucija sektora bezbednosti postoji telo koje je zaduženo za predstavke, pritužbe i žalbe građana.\nTekst je objavljen u okviru projekta "Mapa rizika od korupcije u sektoru bezbednosti" uz podršku Agencije za borbu protiv korupcije.


Fudbaler Ajntrahta Luka Jović, na pozajmici iz Benfike, nalazi se na meti minhenskog Bajerna i Napolija, prenosi portugalska "A Bola".\nNemački tim do kraja sezone ima pravo da otkupi 20-godišnjeg Srbina za samo šest miliona evra, što će i uraditi, a onda je spreman da sasluša sve ponude od najmanje 30 miliona.\nBajern na čelu sa trenerom Nikom Kovačem, kod koga je Jović bljesnuo u Ajntrahtu, zainteresovao se za bivšeg fudbalera Crvene zvezde nakon devet golova ove sezone, među kojima je čak pet dao protiv Fortune.\nUz bavarskog giganta, srpskog reprezentativca prati i Napoli, čiji je trener Karlo Anćeloti takođe pokazao želju za transferom.\nJović igra drugu sezonu u Nemačkoj i ukupno je postigao 18 golova, nakon što se u Benfiki nije izborio za veću ulogu.


KOSJERIĆ: KOALCIJI ZDRAVA SRBIJA – NOVA SRBIJA PREDALA LISTU ZA LOKALNE IZBORE\nKoalicija Zdrava Srbija – Nova Srbija predala je danas Izbornoj komisiji opštine Kosjerić izbornu listu pod nazivom “Domaćini da pobede” Milan Stamatović, za predstojeće lokalne izbore koji će se održati 28. marta.\nListu čine ugledni, časni ljudi i pravi domaćini, čiji je cilj da promene trenutno stanje u Kosjeriću na bolje, a jedan od osnovnih ciljeva za koji će se Zdrava Srbija i Nova Srbija boriti u Kosjeriću jeste profesionalizacija opštinske uprave i formiranje novih odeljenja i kancelarija, posebno u oblasti poljoprivrede i turizma – izjavio je dr Dragan Gligorijević, prvi na listi koalicije.\nVeliki potencijal razvoja Kosjerića je seoski turizam koji se mora iskoristiti, tako što ćemo oživeti nekoliko važnih turističkih manifestacija koje su nekada imale veliki značaj na državnom nivou, kao što su bili nadaleko poznati „Čobanski dani“, koji su sada svedeni na usko lokalni karakter – kaže Gligorijević.\nOsim razvoja turizma, Zdrava Srbija i Nova Srbija će posebnu pažnju posveti položaju mladih kako bismo im stvorili uslove da razmišljaju o ostanku na svojoj dedovini. Zalagaćemo se za izgradnju kompletne infrastrukture u svim naseljima kosjerićke opštine, da do svakog sela stignu vodovod i moderni putevi – istakao je Gligorijević.\nDeo ekonomskog programa koalicije je i osnivanje industrijskih zona u Kosjeriću, za šta je još pre 15 godina usvojen plan, kao i formiranje kancelarije za lokalni ekonomski razvoj koja bi omogućila bi da se aktivira taj proces, pogotovu što država značajno finansira eksproprijaciju zemljišta i infrastrukturno uređenje tih zona. Time bi se stvorili uslovi da preduzetnici iz Kosjerića, ali i šire, investiraju u tim industrijskim zonama što bi značilo otvaranje novih radnih mesta i posledično poboljšanje kvaliteta života u Kosjeriću – zaključio je dr Dragan Gligorijević.\nPrevious SRBIJA: TRI DECENIJE OD PRVIH VELIKIH DEMONSTRACIJA PROTIV VLADAVINE SLOBODANA MILOŠEVIĆA\nNext KOSJERIĆ: POTPISAN UGOVOR KOJI ĆE REŠITI PROBLEM ZAGAĐENOSTI VAZDUHA\nPRIJEPOLJE: OKUPLJANJE I PRAVLJENJE ŽURKI DOVODI DO OPASNOSTI OD VEĆEG BROJA ZARAŽAVANJA\nNOVA VAROŠ: SNEŽNI NANOSI PRAVE PROBELEME U SEOSKIM MESNIM ZAJEDNICAMA


Nemački Help oprema štampariju niškog zatvora › Made-in-Germany.rs\nNiški zatvor će u okviru projekta „Podrška razvoju mikro biznisa u Srbiji, faza II“, koji finansira nemačka vlada, a sufinansiraju lokalne samouprave, dobiti opremu za štamparsku radionicu i stručne obuke za osuđenike i svoje zaposlene, u vrednosti od 30 hiljada eura.\nPredstavnici nemačke nevladine organizacije “Help” (Hilfe zur Selbsthife) i Kazneno-popravnog zavoda Niš potpisali su juče ugovor o saradnji na ovom projektu kojim je predviđeno i kreiranje novih radnih mesta za 16 srpskih osuđenika nakon izvršenja kazne, kroz dodelu grantova u opremi i razvoj start-up biznisa i preduzetništva, navodi se u saopštenju nemačke humanitarne organizacije.\nU saradnji sa ustanovama za izvršenje krivičnih sankcija, koje su uključene u ovaj projekat, nemački Help vrši selekciju korisnika na osnovu prijave, socijalnih i ekonomskih kriterijuma, isplativosti i održivosti predložene poslovne ideje. Pored taga, za članove porodica bivših osuđenika biće obezbeđena psiho-socijalna podrška u saradnji sa nevladinom organizacijom „Centar za ljudska prava“ iz Niša, koja poseduje neophodnu ekspertizu u ovoj oblasti, prenosi agencija “Tanjug”.\nCilj projekta jeste unapređenje sistema izvršenja krivičnih sankcija i postpenalnog prihvata, resocijalizacije i reintegracije osuđenih lica u društvenu zajednicu. Realizuje se uz pomoć vlade Nemačke i odabranih gradova Pirot i Zaječar, ustanova za izvršenje krivičnih sankcija Niš, Sremska Mitrovica i Valjevo, i Zavoda za smeštaj odraslih Kragujevac.\nOvaj projekat, ukupne vrednosti 454.400 eura, Help sprovodi od juna 2016. do kraja decembra 2017. godine, u saradnji sa ciljnim gradovima i institucijama, dodaje se u saopštenju.


Naslovna/Društvo/Lukač: Rad u MUP-u Srpske je ponos\nMinistar unutrašnjih poslova Republike Srpske Dragan Lukač poručio je da je 4. april – Dan policije Srpske jedan od najznačajnih datuma u istoriji Srpske i da ne smiju biti zaboravljena 782 poginula i nestala policajca koji su život dali za slobodu srpskog naroda.\nLukač je na centralnoj svečanosti obilježavanja Dana policije u Zalužanima kod Banjaluke rekao da je u Centru za obuku u toku gradnja spomen-crkve u kojoj će biti ispisana imena poginulih pripadnika MUP-a.\n“Njihovog djela i onoga što su radili za slobodu Republike Srpske treba da se sjećamo. Posebno se toga moraju sjećati naši mladi kako bi, imajući to u vidu, profesionalno obavljali sve zadatke”, rekao je Lukač.\nOn je naglasio da je u posljednjih nekoliko godina Republika Srpska iznjedrila 800 mladih policajaca, a da će 325 započeti pripravnički staž.\n“Cilj je da imamo obučenu i opremljenu policiju. Posao policajca je odgovoran, ali rad u MUP-u Srpske je ponos”, istakao je Lukač.\nOn je rekao da će se u narednom periodu i dalje biti unapređivani materijalni i tehnički uslovi da bi policija mogla da odgovori na sve izazove, među kojima je borba protiv terorizma.\nLukač je napomenuo da je u toku izgradnja novih policijskih objekata u Srpskoj, među kojima u Doboju, Zvorniku, Foči, Trebinju, Banjaluci, ističući da je Centar za obuku u Zalužanim respektabilan.\n“Ulaganje u policiju Republike Srpske jeste ulaganje u Republiku Srpsku. U realizaciji naših ciljeva, a to je napredak i razvoj naše policije, pomogli su nam predsjedavajući Predsjedništva BiH Milorad Dodik, predsjednik Republike Srpske Željka Cvijanović, premijer Srpske Radovan Višković i na tome sam im izuzetno zahvalan”, naglasio je Lukač.\nOn je podsjetio da je policija Republike Srpske bila izložena kontinuiranom napadu, što je posebno vidljivo bilo u prošloj godini.\n“Međutim, uspješno odolijevamo svim napadima na našu policiju. Nećemo dozvoliti bilo kakave reforme, a na evropskom putu mora biti poštovan naš integritet”, poručio je Lukač.\nLikač je naglasio da udar na policiju Republike Srpske predstavlja udar na Republiku Srpsku jer je policija jedini garant bezbjednosti građana.\nOn je naveo da će policija Republike Srpske nastaviti borbu protiv svih vidova kriminala, a posebnu pažnju posvetiti migrantima i borbi protiv terorizma.\n“Republika Srpska se suočava sa problemom migranata i zato smo odlučili da formiramo i rezervni sastav policije, koji će nam pomoći i prilikom elementarnih i ostalih nepogoda”, rekao je Lukač i ocijenio zadovoljavajućuom bezbjednosnu situaciju u Republici Srpskoj.\nOn je naglasio da su pripadnici policije Republike Srpske uspješni i u mirovnim misijama, zbog čega je izuzetno ponosan.\n“Izuzetno sam zadovoljan što smo uspjeli unaprijediti rad policije. Gradimo modernu, profesionalnu i patriotsku policiju koja je spremna da odgovori na sve izazove”, istakao je Lukač.\nMinistar unutrašnjih poslova Srbije Nebojša Stefanović ocijenio je da je saradnja policija Srpske i Srbije odlična i naglasio da Srpska i Srbija moraju nastaviti da sarađuju jer su jedne drugoj najvažnije.\n“Srećan sam što sam danas dobio priznanje Policije Republike Srpske. Ono je potvrda naših uspešnih odnosa”, istakao je Stefanović.\nOn je naveo da je potrebno čuvati stabilnost u regionu za šta je važna dobra saradnja policija.\n“Na svaki pokušaj razgradnje naših odnosa moramo odgovoriti, za šta se zalažu naši najviši zvaničnici”, rekao je Stefanović.\nSvečanosti povodom obilježavanja 4. aprila – Dana policije Srpske prisustvuju predsjednik Republike Srpske Željka Cvijanović, predsjedavajući Predsjedništva BiH Milorad Dodik, predsjednik Narodne skupštine Nedeljko Čubrilović, premijer Radovan Višković, direktor Policije Srpske Darko Ćulum.\nPrisustvuju i ministar odbrane Srbije Aleksandar Vulin, generalni konzul Srbije Vladimir Nikolić, delegacije Ruske Federacije, Boračke organizacije Republike Srpske, Saveza logoraša Srpske i Trećeg pješadijskog Republika Srpska puka.\nSvečanosti prisustvuju članovi Vlade Republike Srpske, bivši ministri Srpske, pripadnici Policije Republike Srpske i mnogobrojne javne ličnosti političkog i društvenog života Srpske.\nPrisustvuju i predstavnici policija Moskve, Slovenije i Crne Gore.\nAleksandar Vulin BiH centar centar za obuku Darko Ćulum izgradnja Lika Milorad Dodik MUP parastos Policija pomoć posao Predsjednik Republike Srpske Republika Srpska saradnja Srbija SRNA svečanosti žena\nMuškarac iz Nove Topole obolio od grоznicе Zаpаdnоg Nila\nPromjenjivo vrijeme u BiH


BMW beleži pad profita u drugom kvartalu - Auto Republika\nProfit BMW-a u drugom kvartalu je pao za 6 odsto zbog većih troškova i nepovoljnog kursa.\nBavarci su u drugom ovogodišnjem kvartalu zabeležili „minus“ od 6,3 odsto kada je reč o zaradi, prvenstveno zahvaljujući većim ulaganjima u razvoj električnih i autonomnih vozila, kao i nepovoljnom kursu.\nZarada pre zaračunatih kamata i poreza je iznosila 2,75 milijardi evra, saopštio je BMW danas.\nKompanija je takođe saopštila da je dobit iz poslovanja smanjena na 8,6 sa 10,1 odsto iz prethodne godine, mada je broj isporuka vozila porastao za 0,7 odsto tokom istog perioda.\nPrimera radi, dobit iz automobilskog sektora je zaokružena na 9,3 odsto, što je više od Audija (9,2 odsto) a manje od Mercedes-Benza (9,6 odsto), naveli su analitičari iz Evercore ISI-ja.\nBMW, za razliku od „uspaničenog“ Daimlera, nije video veće probleme u vezi sa uvođenjem novog WLTP testnog standarda i tenzijama na planu globalne trgovine.\nBavarci su saopštili da su u najvećoj meri kompletirali usklađivanje flote sa novom WLTP testnom procedurom. Drugi proizvođači, među kojima su Volkswagen i Daimler, upozorili su da će uvođenje novih standarda uticati negativno na zaradu.\n„Sa izuzetkom par modelnih varijanti, mi smo već nekoliko stotina modela prebacili na WLTP, daleko pre septembarskog roka“, rekao je šef kompanije, Harald Kriger. „S obzirom na to da smo integrisali WLTP u proizvodnju i na vreme isplanirali prodaju, u mogućnosti smo da našim flotnim kupcima ponudimo isti proizvodni portfolio kao i obično.“\nBMW je takođe saopštio da su povećane mere efikasnosti pomogle da se izbegnu posledice nepovoljnog kursa i povećanih troškova repromaterijala.\nKompanija je potvrdila da su ciljevi za 2018., vezani za nešto veći broj isporuka i povećanje prihoda u automobilskom segmentu, kao i većeg profita grupe pre zaračunatih poreza, na prošlogodišnjem nivou.\nBMW se bori sa novonastalim preprekama u okviru globalne trgovine. Nakon što je Kina saopštila da će sniziti carine od 1. jula, kupci su odustali od kupovine automobila, zahtevajući smanjenje cena. Prodaja BMW-a u Kini je porasla za 2,2 odsto u prvom polugodištu, što je znatno manje od prošlogodišnjeg skoka od 18 odsto.\nSukob u stilu „milo za drago“ je rezultirao time što su Kinezi uveli veće carine na uvoz automobila iz SAD. BMW je iz tog razloga započeo proizvodnju X3 u Kini za lokalno tržište, umesto da uvozi ovaj model iz Spartanburga. Na taj način se izbegla carina od 40 odsto na dotični model, dok rivali iz Mercedesa i Audija i dalje velike SUV modele uvoze iz SAD.\nRastuće tenzije na planu globalne trgovine, uz činjenicu da je Tramp na nišan stavio i EU, samo izazivaju dodatne glavobolje za proizvođače automobila, koji su gotovo svi u (skupoj) tranziciji ka električnim automobilima. Ovo bi moglo da prisili automobilske kompanije da preusmere svoje proizvodne mreže, kako bi redukovale interkontinentalne kontingente i umesto toga služile u korist regionalnih trgovinskih blokova. BMW je već najavio proširenje proizvodnih kapaciteta u Kini a takođe gradi novu fabriku u Mađarskoj.\nBavarska kompanija je prognozirala snažniji zamah tokom drugog polugodišta, zahvaljujući novim modelima kao što je X2.\nIzvori: Bloomberg i Reuters\ntags: bmw bmw carine bmw group bmw Q2 Harald Kriger profit\nprevious Trampova administracija: bolja ekonomičnost vozila vodi ka više saobraćajnih udesa\nnext Šta sve BMW priprema u toku ove i sledeće godine?\nDa li su baterije u čvrstom stanju sada bliže serijskoj proizvodnji?\n07/06/2022 - 05:44


MDS i Cisco predstavljaju najnovije trendove i tehnologije na temu sigurnosti, kolaboracije i bežičnih tehnologija – Personal magazin\nMDS Informatički inženjering, jedna od vodećih IT kompanija iz oblasti računarskog inženjeringa u Srbiji, uz podršku kompanije Cisco, globalnog lidera na polju telekomunikacijonih i mrežnih rešenja, organizovala je skup za svoje…\nMDS Informatički inženjering, jedna od vodećih IT kompanija iz oblasti računarskog inženjeringa u Srbiji, uz podršku kompanije Cisco, globalnog lidera na polju telekomunikacijonih i mrežnih rešenja, organizovala je skup za svoje istaknute korisnike na temu sigurnosti, kolaboracije i bežičnih tehnologija.\nSve više kompanija u svetu, i Srbiji se oslanja na IT tehnologije za podršku poslovnim procesima kroz saradnju zaposlenih i deljenje podataka u realnom vremenu. Ovo omogućava modernim kompanijama bržu reakciju na promene u poslovnom okruženju, kao i donošenje pravilnih odluka bazirano na uvek dostupnim informacijama. Predavanje o bezbednosti i kontroli pristupa mrežnim resursima, sa osvrtom na virtuelizaciju mrežne opreme je održao Marko Tanasković, rukovodilac u odeljenju za IT bezbednost, kompanije MDS Informatički Inženjering.\nNa predavanju je predstavljena najnovija generacija virtuelnih mrežnih bezbednosnih uređaja kompanije Cisco, kao i njihova integracija sa postojećim virtuelnih okruženjima u korisničkim mrežama. Drugi deo predavanja je bio posvećen Cisco ISE ( Identity Services Engine ) sistemu, čija je namena proaktivna kontrola lokalnog i udaljenog pristupa računarskim mrežama, i podrška za bezbednu implementaciju BYOD ( Bring Your Own Device ) funkcionalnosti u korporativnom okruženju.\nNa predavanju o najnovijim trendovima u kolaboraciji prisutnima se obratio Siniša Đokić, solution architect MDSa. Kao glavne novine su se mogle istaći nove tehnologije koje omogućavaju kolaboraciju koja ne podrazumeva samo povezivanje tačaka već pravih ljudi, konverzacije a ne pozive, integraciju tehnologija za kolaboraciju na način koji je prirodan procesu rada u kompaniji i korisnicima. Uz sve prisutniji BYOD trend sve više korisnika zahteva tehnologiju koja se prilagođava uređaju koji je u tom momentu dostupan i omogućava prirodan proces koji dovodi do povećane produktivnosti a u isto vreme ne narušava bezbednost. Poseban osvrt je napravljen i u pravcu korišćenja društvenih mreža za kolaboraciju i komunikaciju prema klijentima što je svakako nivo fleksibilnosti koji do sada nije postojao u pomenutim sistemima.\nNa temu novih bežičnih tehnologija predavanje je održao Marko Dangubić, sistem inženjer MDSa, zadužen ovu sve atraktivniju oblast. Uz nove standarde kao što je 802.11ac protokol za bežične mreže, korisnicima je omogućeno da uživaju u brzini prenosa koja je do sada bila rezervisana samo za kabl. Kako sve više video materijala podrazumevano želimo u HD kvalitetu, naši notebook računari, tableti i drugi mobilni uređaji putuju sa nama po ceo dan a korisnika bežičnih mreža je sve više, novi protokol zaista donosi novine koje se ogledaju u većim brzinama, štedljivijim čipovima i većem broju mogućih korisnika po pristupnoj tački. Uz sve to, nove tehnologije iz Connected Mobile Experience grupe proizvoda omogućavaju kompanijama da analiziraju upotrebu mobilnih uređaja, omoguće siguran pristup, upotrebe tehnologiju za ciljano oglašavanje ili navigaciju unutar objekata koja do sada nije bila moguća.\n“Mrežne tehnologije se razvijaju velikom brzinom a kompanija MDS je svakako jedan od najvećih partnera kompanije Cisco, lidera u mrežnim tehnologijama.”, izjavio je g.din Miroljub Jovović, generalni direktor kompanije MDS informatički inženjering.\n”Ovom prilikom želeli smo da podelimo najnovija znanja i tehnološke trendove u vodećim Cisco tehnologijama, koje će našim partnerima pomoći u planiranju razvoja budućih klučnih projekata.”\nMDS i Cisco predstavljaju najnovije trendove i tehnologije na temu sigurnosti, kolaboracije i bežičnih tehnologija was last modified: July 10th, 2013 by Redakcija\nbežične tehnologijeCiscokolaboracijaMDSMDS Informatički inženjering


''Ludnica'' na društvenim mrežama, zbijaju šale sa Sterlingom, ali neki i dalje veruju u njega! (video)\nIzvor: Sportske.net, 15.Avg.2020, 23:41\nKako fudbal može da nanese veliku bol, večeras najbolje zna Rahim Sterling.\nNjegov neverovatni promašaj u finišu meča sa Lionom označio je šokantnu eliminaciju Mančester sitija u četvrtfinalu Lige šampiona, a Dembele je svojim golom samo minut kasnije to i potvrdio i Sterlingov kiks učinio još težim.\nFudbaler Mančester sitija je teren napustio u suzama, a možete i da pretpostavite >> Pročitaj celu vest na sajtu Sportske.net << da je večeras on glavna tema na društvenim mrežama.\nI dok jedan broj ljubitelja fudbala na sve ovo gleda iz vedrijeg ugla i zbija šale, većina oštro kritikuje Sterlinga, smatra da je ovo jedan od najvećih promašaja u fudbalu svih vremena, uz podsećanja da je Sterling i ranije uspevao da se obruka, ali ima i onih koji mu večeras pružaju podršku u najtežim trenucima, uz poruku da će jednog dana ipak ostvariti san i osvojiti Ligu šampiona.\nRaheem Sterling arriving to Man City training next season pic.twitter.com/uO4KnRIOCq


Ministri spoljnih poslova Evropske unije danas su kritikovali Tursku zbog promene statusa Aja Sofije iz muzeja u džamiju i traženje nafte i gasa u spornim mediteranskim vodama. Na prvom sastanku licem u lice posle nekoliko meseci, ministri su planirali da razgovaraju o zaoštravanju stava Ankare, mada se ne očekuju neposredne mere. „Ovo što se događa sa Aja Sofijom, to je udarac”, rekao je ministar spoljnih poslova Luksemburga Žan Aselborn. Aja Sofija je sagrađena u Istanbulu kao hrišćanska crkva, a posle ukidanja odluke da bude muzej, papa, Unesko i mnogi međunarodni zvaničnici izrazili su žaljenje i kritikovali potez turskog predsednika Redžepa Tajipa Erdogana. Šef evropske diplomatije Žozep Borel prošle nedelje je posetio Tursku, gde je razgovarao o sporu Ankare s Grčkom i Kiprom oko\n13.07.2020 u 10:20\nEU: Odnosi sa Turskom nisu dobri u ovom trenutku\n„Odnosi sa Turskom nisu dobri u ovom trenutku i biće u vrhu agende ovog zasedanja”, najavio je visoki predstavnik EU za spoljne poslove i bezbednost Žoze Boreli po dolasku u Brisel na današnji sastanak Saveta za spoljne poslove EU. Agencija ANA prenosi da je Borel najavio „interesantnu diskusiju” o načinima da se prevaziđe ova situacija, istakavši da će današnja sednica biti prva posle dužeg vremena na kojoj će učesnici biti fizički prisutni, prenosi Tanjug. Borel je najavio da će se na savetu razgovarati i o odnosima sa Latinskom Amerikom u kontekstu pandemije korona virusa i problema s kojima se ovaj deo sveta suočio, ali i o Libiji, Venecueli, Africi i rezultatima dijaloga između Beograda i Prištine. Očekuje se da će zemlje članice EU s posebnom zabrinutošću govoriti i o situaciji u\n08.07.2020 u 20:12\nMerkelova: Protivnici EU čekaju da zloupotrebe krizu\nBRISEL - Pandemija koronavirusa pokazuje granice „populizma koji uskraćuje činjenice”, izjavila je nemačka kancelarka Angela Merkel, koja je pozvala zemlje Evropske unije da se brzo dogovore o velikom paketu ekonomskog oporavka i liše nacionaliste bilo kakve mogućnosti da iskoriste krizu. Virus je ubio više od 100.000 ljudi u 27 zemalja EU, pokrenuvši ono što će verovatno biti najgora ekonomska kriza u Evropi tokom skoro jednog veka, prema mišljenju Evropske komisije, nakon što je bolest opustošila zdravstvene sisteme i primorala na zatvaranje preduzeća, saobraćajnih sistema i škola, naveo je AP. „Ne smemo biti naivni: u mnogim zemljama članicama protivnici Evrope samo čekaju da zloupotrebe krize iskoriste za svoje ciljeve”, rekla je Merkel u evropskom parlamentu. „Moramo im svima\n06.07.2020 u 21:03\nANKARA - Turska je pozvala Evropsku uniju da bude „pošten posrednik” u sporovima Ankare i članica Unije, Francuske, Grčke i Kipra. Turski ministar spoljnih poslova Mevlut Čavušoglu upozorio je da će Ankara biti primorana da primeni recipročne mere kao odgovor na eventualne odluke EU protiv Turske. „Mi želimo da radimo sa EU. Ako EU donese dodatne odluke protiv Turske, bićemo primorani da odgovorimo recipročno. Situacija će postati još više napeta i to nikome neće koristiti”, rekao je Čavušoglu. Na zajedničkoj konferenciji za novinare sa šefom evropske diplomatije Žozepom Borelom u Ankari, Čavušoglu je ponovo pozvao Francusku da se izvini Turskoj zbog opisa spora između brodova dve zemlje na Sredozemnom moru zbog kojeg je Pariz suspendovao učešće u pomorskoj operaciji\n03.07.2020 u 12:50\nBalkan ima velika očekivanja od nemačkog predsedavanja Evropskom unijom\nU nemačko predsedavanje Evropskom unijom polažu se velike nade, između ostalog i na Zapadnom Balkanu, gde se očekuje podrška za proces proširenja, piše „Dojče vele”. Nemačka kancelarka Angela Merkel jasno je dala do znanja šta su prioriteti nemačkog predsedavanja EU: na samom vrhu je suočavanje sa krizom zbog pandemije korone, uključujući obnovu pogođene evropske ekonomije, kao i Bregzit, navodi nemačka medijska kuća. Ipak, zemlje Zapadnog Balkana imaju ogromna očekivanja od nove uloge Berlina, koja međutim, kako tvrdi „Dojče vele”, ni u teoriji ne mogu da se ispune. Albanija i Severna Makedonija imaju najbolje šanse da napreduju u svojim naporima za brže približavanje EU jer se Nemačka za to zalaže već duže vreme. Ali, prošlog oktobra usporile su ih Francuska, Holandija i\n02.07.2020 u 20:54\nNa zahtev Ministarstva zdravlja Srbije Evropska unija će finansirati zapošljavanje 100 zdravstvenih radnika na šest meseci, usled porasta broja zaraženih koronavirusom u Srbiji, saopšteno je iz EU info centra. Lekari, medicinski tehničari i administrativno osoblje biće angažovani po potrebi u institutima za javno zdravlje, centrima primarne zdravstvene nege, kovid bolnicama i ključnim domaćim laboratorijama kao pomoć postojećim zdravstvenim kadrovima do kraja 2020, navodi se u saopštenju, prenosi Beta. Ambasador i šef delegacije EU u Srbiji Sem Fabrici izjavio je da je ovo još jedan izraz snažne podrške koju EU pruža Srbiji u oblasti zdravstva i odgovora na pandemiju, objavljeno je iz EU info centra. Centar je saopštio da je u martu ove godine EU stavila na raspolaganje 93\n01.07.2020 u 21:37\nKramon: Kraj dijaloga na jesen – pa međusobno priznanje\nBRISEL - Izvestilac za Kosovo u Evropskom parlamentu Viola fon Kramon očekuje da će dijalog Beograda i Prištine biti okončan na jesen, a do kraja godine i uspešan ishod tog procesa koji vidi kao međusobno priznanje. Ona je na „Tviteru” napisala da je optimista po pitanju dijaloga dve strane, a u video-poruci, koju je uz to okačila, navela je da je sledeći, a ujedno i najvažniji korak u dijalogu konferencija u Parizu, koju organizuje francuski predsednik Emanuel Makron. „Nakon toga će očekivanja biti da konačno, nadamo se, vidimo sporazum o međusobnom priznanju tokom jeseni. Ovo je ono na čemu mi zaista moramo da insistiramo i radimo sa obe strane, kako bismo postigli ovaj uspešan ishod do kraja ove godine”, navela je Kramon, prenosi Tanjug. Ona je na Tviteru istakla da se specijalni


Mladi iz Srbije ponovo najbolji u regionu\nOrganizacije iz Srbije i ove godine su najuspešnije na Balkanu u omladinskoj komponenti Erazmus+ programa. U drugom roku poziva za KA2 (Izgradnja kapaciteta u oblasti mladih – Omladinski prozor za Zapadni Balkan), od 17 podržanih projekata, čak 11 je iz Srbije.\nPrema zvaničnim informacijama objavljenim od strane Izvršne agencije iz Brisela, 1.690.920.5 evra je izdvojeno za projekte u Srbiji, što je povećanje u odnosu na prošlu godinu kada su organizacije iz Srbije takođe bile najuspešnije u regionu Zapadnog Balkana, sa odobrenim 1.525.686,6 evra za realizaciju međunarodnih projekata.\nMeđu odobrenim Erazmus+ projektima u Srbiji našle su se i teme kao što su sport, jednakost, unapređivanje omladinskog rada, zapošljavanje, socijalno preduzetništvo, umetnost, mreža omladinskog rada, aktivizam mladih itd.\nProjekti su prilika za mlade i omladinske radnike iz cele Evrope da posete Srbiju, uče i usavršavaju se putem treninga, seminara, omladinskih razmena, Evropskog volonterskog servisa i drugih aktivnosti, kao i za mlade iz Srbije da putuju i usavršavaju se u zemljama Evrope.\nViše informacija o podržanim projektima možete pronaći ovde.


Stigao odgovor od premijerke\nPosle pisanja o problemima sa isplatom zaostalih zarada za radnike propalih društvenih preduzeća\nAutor: Jugmedia\t21.09.2017 04:36 pm\nDan posle sastanka radne grupe radnika bivših radnika propalih društvenih preduzeća u Pirotu koji na osnovu Uredbe Vlade Srbije i izvršnih sudskih presuda, potražuju neisplaćene zarade a o čemu smo pisali, iz kabineta predsednice Vlade Srbije Ane Brnabić u Veće Saveza samostalnih sindikata Pirota, stigao je odgovor.\n“Pošto se najavljuje otvaranje poglavlja 19 za pristup EU o socijalnim i radnim pravima zaposlenih, očekujemo da će Vlada tada morati da izadje sa predlogom kako će isplatiti zaostale zarade za preko 80.000 radnika u Srbiji. U protivnom, to poglavlje nikada neće biti zatvoreno”, upozorava Ćirić\nU odgovoru kratko piše da će zahtev za sprovodjenje uredbe o isplati zaostalih zarada, biti upućen Ministarstvu finansija.\n“Iako smo predsednici Vlade Ani Brnabić još 3. avgusta uputili pismo u kome smo ukazali na poroblem sa isplatom zarada radnicima bivših društvenih preduzeća, odgovor iz njenog kabineta je stigao 18. septembra, dan posle poslednjeg sastanka radne grupe radnika o čemu je pisao i “Blic“ prethodnih dana kao i drugi mediji”, kaže za Jugmediu predsednik Veća Saveza Samostalnih sindikata grada Pirota Rodoljub Ćirić.\nĆirić očekuje da će ih nadležno ministarstvo, odnosno ministar finansija Dušan Vujović obavestiti o načinu i rokovima izmirivanja obaveza za oko 3.000 pirotskih radnika koje iznose oko 1,5 milijarde dinara.U Srbiji je prijavljeno 82.486 radnika koji potražuju svoje zarade a iznos je negde oko 350 miliona evra.\n“Još jednom naglašavam da mi ne želimo nikakav rat sa Vladom, već dogovor, odnosno poštovanje Uredbe donete još 2012. godine o evidentiranju neisplaćenih potraživanja radnika društvenih preduzeća po izvršnim sudskim rešenjima. Spremni smo da čekamo do kraja godine. Ukoliko se do tada ova obaveza ne izvrši, onda ćemo, kako smo se dogovorili na poslednjem sastanku radne grupe, pozvati ponovo radnike da odluče o daljim potezima. To su najpre podnošenje žalbe Ustavnom sudu zbog povrede prava na imovinu po članu 58 Ustava Srbije a krajnja instanca će svakako biti Sud za ljudska prava u Strazburu”, kaže Ćirić.\nPodsećamo da oko 3000 radnika bivših društvenih preduzeća u Pirotu na osnovu izvršnih sudskih presuda od Ministarstva finansija i Vlade na osnovu Uredbe očekuju da im isplate neisplaćene zarade koje im nisu isplatili poslodavci.U toj borbi za svoje zarade pomaže im Veće Saveza Samostalnih sindikata Pirota.


Takmičenje “Šta znaš o saobraćaju?” – Kruševac PRESS\nTakmičenje “Šta znaš o saobraćaju?”\nAutor J. Marković\t Objavljeno 20.04.2017.\nOsnovna škola “Vuk Karadžić” u subotu će biti domaćin opštinskog takmičenja “Šta znaš o saobraćaju?”.\nOtvaranje je u 8.30 sati a od 9 do 10 sati učesnici će raditi pismeni test.\nOd 10.15 do 12.30 takmičari će pokazati svoje umeće na poligonu spretnosti u školskom dvorištu dok je od 13 do 14.30 sati vožnja na poligonu za obuku vozača u Aerodromskoj ulici.


Za devet godina na putevima u RS izgubljeno 1.252 života - Prnjavorski informativni portal\nZa devet godina na putevima u RS izgubljeno 1.252 života\nNa putevima u Republici Srpskoj za devet godina poginulo je 1.252 osoba, a najveći broj saobraćajnih nesreća sa tragičnim ishodom uzrokovali su brza vožnja i alkohol.\nPodaci navedeni u informaciji o sprovođenju Strategije bezbjednosti saobraćaja na putevima Republike Srpske 2013-2022. u prošloj godini, pokazuju da se broj saobraćajnih nesreća lani povećao za 11 odsto u odnosu na 2011, što potvrđuje da nije uspostavljen strategijom projektovan trend smanjenja broja saobraćajnih nesreća.\nU tom dokumentu navedeno je da se lani na putevima u Republici Srpskoj dogodilo 10.369 saobraćajki, što je za skoro 990 nesreća više nego 2011. godine.\nIako je ukupan broj saobraćajnih nesreća u proteklom periodu povećan, u informaciji koja bi trebalo da se nađe pred poslanicima na sljedećoj sjednici parlamenta Srpske, navedeno je da se broj poginulih u saobraćajkama smanjio za oko 20 odsto u odnosu na 2011. godinu.\n“Međutim ti brojevi variraju po godinama, te je lani zabilježeno povećanje broja saobraćajnih nesreća sa poginulim licima, što pokazuje da sistem zaštite od saobraćajnih nesreća na putevima u Republici Srpskoj nije stabilan”, navedeno je u informaciji.\nNajviše života na putevima u Srpskoj, čak 150, ugašeno je 2011. godine, a najpovoljnija situacija bila je 2017. godine, kada su u saobraćajkama stradala 103 lica. U saobraćajnim nesrećama u prošloj godini ugašeno je 120 života.\nRukovodilac Odsjeka za vozače, vozila i puteve u Agenciji za bezbjednost saobraćaja Republike Srpske Milan Tešić ističe za “Glas Srpske” da je statistika godinama nakon usvajanja strategije bila pozitivna, ali da je lani zabilježeno povećanje broja poginulih u saobraćaju.\n“Analize su pokazale da su najrizičniji mjeseci bili jul i avgust, te da je za ta dva mjeseca lani poginulo 40 ljudi. Tome je doprinio povećan priliv našeg stanovništva koje živi u inostranstvu, jer su u tom periodu evidentne gužve na putevima, što utiče na to da vozači gube strpljenje, dolazi do rizičnih preticanja koja dovode do saobraćajnih nesreća”, rekao je Tešić.\nOn je naglasio da su najčešći uzroci saobraćajnih nesreća sa smrtnim ishodom brza vožnja i alkohol.\n“Da bi eleminisali ili bar smanjili te uzroke nabavljeno je nekoliko stacioniranih i mobilnih radara. Sa druge strane pripadnici MUP-a su pojačali kontrole kada je riječ o upotrebi alkohola”, rekao je Tešić.\nDodao je da je zadatak strategije da do 2023. bude prepolovljen broj poginulih učesnika u saobraćaju u odnosu na 2011, koja je prilikom izrade dokumenta uzeta kao bazna godina.\n“Plan je da do 2023. broj poginulih u saobraćajnim nesrećama bude smanjen na bar 80 lica. Trendovi i analize koje smo radili proteklih godina pokazuju da ukoliko se dodatno potrudimo ti ciljevi nisu toliko nedostižni”, zaključio je je Tešić.\nPodsjetio je da je strategija donesena u skladu sa globalnom strategijom bezbjednosti saobraćaja, koju su usvojile Ujedinjene nacije i Svjetska zdravstvena organizacija, a zasniva se na pet stubova – bezbjedniji učesnici u saobraćaju, bezbjedniji putevi, bezbjednija vozila, njega nakon nesreće i upravljanje sistemom bezbjednosti saobraćaja.\nMilan Tešić ističe da bi jačanju sistema bezbjednosti i buđenju svih policijskih uprava trebalo doprinijeti mjerenje indikatora bezbjednosti saobraćaja.\n“Mjerenja su već u toku, a rezultati koje očekujemo početkom jeseni pokazaće koje policijske uprave dobro rade svoj posao, a koje nedovoljno realizuju svoje aktivnosti”, rekao je Tešić.\nZemlje sa najvećim brojem poginulih u saobraćaju u Evropi na 100.000 stanovnika\n12,65 – BiH\n12,32 – Albanija\n11,34 – Litvanija\n11,16 – Bjelorusija\n9,9 – Moldavija\nZemlje sa najmanjim brojem poginulih u saobraćaju\n2,49 – Švedska\n2,58 – Velika Britanija\n2,81 – Holandija\n2,82 – Švajcarska\n2,89 – Danska\nMelanija opet oduševila izgledom, ovog puta dominirale otkačene salonke FOTO / VIDEO


PORTAL KRUG - Vrba - dobar domaćin seoskih nadmetanja\nPrevious Article 3D mrežica za zaštitu obale od erozije\nNext Article U Samailima - dve dečje mešovite vaspitne grupe\nBilo je za svakog ponešto: bacanja kamena s ramena, skokova iz mesta, nadvlačenja konopca i štapa, obaranju ruku, malog fudbalu, odbojke, šaha, trčanja preko prirodnih prepreka na poligonu, narodnog rvanja\nSeoske sportske igre drugu godinu zaredom okupljaju meštane kraljevačkih sela koja se nadmeću u brojnim modernim, ali i tradicionalnim sportskim disciplinama. Nakon Ratine prošle godine, komšijsko selo Vrba je ovog septembra dočekalo ekipe iz Zaklopače, Ribnice i prošlogodišnjeg vicešampiona Seoskih sportskih igara – Miločaja, a imalo je i svoju ekipu.\nOrganizator ove sportske manifestacije na teritoriji našeg grada, kao i prvi put, kada je realizovan pilot projekat, jeste Sportski savez Kraljeva, uz podršku Sportskog saveza Srbije, Ministarstva omladine i sporta Republike Srbije i, naravno, grada Kraljeva.\nEkipe, koje broje najmanje 15 takmičara, od čega su pet ženskog pola, a svi imaju mesto boravišta u selu za koje se takmiče i stariji su od 15 godina, takmiče se u bacanju kamena s ramena, skoku iz mesta, nadvlačenju konopca i štapa, obaranju ruku, malom fudbalu, odbojci, šahu, trčanju preko prirodnih prepreka na poligonu, narodnom rvanju.\nKako ističe predsednik Sportskog saveza Kraljeva Miloš Simović, organizacija ovog takmičenja je potvrda dobre saradnje sa Sportskim savezom Srbije i gradom Kraljevo.\n- Na ovaj način pokazujemo čvrste veze, uspešnu saradnju. Ponosan sam što se odazvalo dosta ljud,i što je atmosfera pozitivna i što situacija sa kovidom nije uspela da nas spreči da organizujemo ovako lepo takmičenje - poručio je Simović.\nU ime Sportskog saveza Srbije, učesnike je pozdravila i poželela im sreću u takmičenju, a gradu Kraljevu i Sportskom savezu Kraljeva zahvalila na podršci od početka manifestacije - Marina Jovičić, istakavši značaj promocije sporta i druženja.\n- Zahvaljujući i njima i svim ostalim organizatorima, uspeli smo da ove godine podignemo broj opština koje se takmiče na deset. Verujem da su se ljudi posle situacije sa virusom korona uželeli i dobrog druženja i sporta. Na ovaj način želimo da skrenemo pažnju upravo na manje sredine - da njima posvetimo pažnju i da stavimo do znanja da je vrlo bitno da se i oni bave sportom i rekreacijom - poručila je predstavnica Sportskog saveza Srbije.\nDruge Seoske sportske igre na teritoriji grada Kraljeva, kod Doma u Vrbi, otvorio je gradonačelnik grada Kraljeva dr Predrag Terzić:\n- Veoma sam radostan što, pored popularnih sportova, gledaoci mogu da prate i tradicionalne srpske sportske discipline. Nadam se da će jedno kraljevačko selo ponoviti uspeh Miločaja iz prethodne godine, kada je ovo pomoravsko selo ušlo u finale Seoskih sportskih igara na nivou Srbije. Da nije bilo epidemije virusa korona, verovatno bi grad Kraljevo odnosno neko selo sa njegove teritorije bilo domaćin finala.\nOve godine finalisti se takmiče u Vrnjačkoj Banji, a lokalna takmičenja, poput ovog, kvalifikaciona su za finalno republičko takmičenje, koje će biti održano od 25. do 27. septembra u Vrnjačkoj Banji, a na kome će učestvovati 10 ekipa – pobednika lokalnih takmičenja.\nCilj manifestacije je promocija sporta i turizma u ruralnim područjima, podsticanje žitelja sela širom Srbije na bavljenje fizičkom aktivnošću i radi doprinosa njihovom zbližavanju i bogatijem društvenom životu, ali i motivisanje žena sa sela da se bave zdravim fizičkim aktivnostima i učestvuju u društvenim događajima. Deo manifestacije je i promocija kulture i tradicije podneblja na kom se takmičenje organizuje.


Pametniji od smarta-Samsung Jet\nNaslov komentara: Pametniji od smarta-Samsung Jet Thu Jun 18, 2009 12:26 am\nSamsung Electronics Co., Ltd. je juče predstavio najnoviju inovaciju u oblasti mobilnih telefona, Samsung Jet, nizom simultanih globalnih promocija u Londonu, Dubaiju i Singapuru. Samsung Jet objedinjuje napredne funkcije smart telefona i lakoću korišćenja konvencionalnih mobilnih telefona.\nSamsung Jet donosi potpuno nov koncept mobilnih telefona današnjim korisnicima. Budući „pametniji od smart telefona“, Samsung Jet podržava najnovije smartphone opcije koje uključuju menadžment više istovremenih aplikacija i Microsoft Exchange ActiveSync, donoseći intuitivnu navigaciju kroz opcije menija smeštene u elegantno i kompaktno kućište. Sjajni ekran koji privlači pažnju upotpunjen Samsungovim najnovijim TouchWiz 2.0 korisničkim interfejsom nudi neprevaziđeno iskustvo i kroz ikonice za nove opcije, poput posebnog sistema za detekciju pokreta, pametnog otključavanja, ekrana sa podesivim widget-ima, koji su savršeni za upravljanje privatnim i poslovnim obavezama.\nSamsungov Dolfin Internet pretraživač osmišljen je tako da se korisnicima omogući lako i brzo surfovanje internetom i poseta popularnim web sajtovima, posebno socijalnim mrežama. Ovaj pretraživač omogućuje korisnicima istovremeno otvaranje i pet internet stranica kao i memorisanje omiljenih sajtova kao widgeta na radnoj površini telefona. Ugrađeni blokator reklama, opcija višestrukog skidanja fajlova sa interneta i opcija skidanja podloga kao i višestruka linija za adrese, dodatno unapređuju iskustvo koje pruža Dolfinov jedinstveni zoom jednim prstom, koji omogućuje korisniku zumiranje prikaza internet stranica koristeći samo jednu ruku.\nSamsung Jet promovisan je na „Samsung Mobile UNPACKED“ događajima u Londonu, Dubaiju i Singapuru. Objedinjujući poslednju reč tehnologije i zabave, ovi događaji će omogućiti uzbudljivo i direktno iskustvo sa novim telefonom.\nNaslov komentara: Re: Pametniji od smarta-Samsung Jet Thu Jun 18, 2009 9:21 pm\ni kolko je? Nije sigurno ispod 400 E :?:\nNaslov komentara: Re: Pametniji od smarta-Samsung Jet Fri Jun 19, 2009 11:56 am\nSudeci po imenu moci cemo i letit na mobitelima\nNaslov komentara: Re: Pametniji od smarta-Samsung Jet Fri Jun 19, 2009 10:01 pm\nNaslov komentara: Re: Pametniji od smarta-Samsung Jet


Tanjug 2. avgusta 2021. 10:09\nRIM – Lider desničarske stranke “Liga” Mateo Salvini uputio je vladi vrstu ultimatuma “da do kraja avgusta reši problem ilegalnih migranata, inače njegova stranka neće moći više da bude deo izvršne vlasti”, piše agencija Ansa.\nUz obale Italije nalaze se dva humanitarna broda sa oko 800 migranata za koje humanitarci traže sigurnu luku.\nPrema međunarodnom pomorskom pravu, najbliža luka je obavezna da primi i zaštiti brodolomnike, a u ovom slučaju to su italijanske luke.\n“Neprihvatljivo je da se od Italijana traži da pokažu zelenu propusnicu kada idu u restoran ili na koncert, a hiljadama ilegalnih migranta, koji dolaze bez ikakve kontrole, dozvoljava se slobodan ulazak u zemlju. Ministarka za unutrašnje poslove mora da radi svoj posao. Ne smeju se iskrcati u Italiji, inače će to za Ligu biti veliki problem”, rekao je Salvini na skupu svojih pristalica u Milanu.\nOvo nije prvi put da Salvini, iako ne spominjući ime, indirektno traži smenu ministarke Lučane Lamorđeze, koja ga je nasledila na mestu ministra za unutrasnjih poslova.


Zaev i Radev spremni da nastave dijalog | Novine Toronto\nZaev i Radev spremni da nastave dijalog\nPremijer Severne Makedonije Zoran Zaev i predsednik Bugarske Rumen Radev izrazili su spremnost i interes dve zemlje da nastave dijalog u cilju rešavanja spornih pitanja koja blokiraju početak pregovora Skoplja za članstvo u Evropskoj uniji (EU).Kako je saopštila vlada u Skoplju, Zaev i Radev su to izjavili na zajedničkom sastanku na Brdu kod Kranja sa predsednikom Francuske Emanuelom Makronom i kancelarkom Nemačke Angelom Merkel.\nNa tom sastanku, kojem je prisustvovao i vicepremijer Severne Makedonije za evropska pitanja Nikola Dimitrov, izražena je posvećenost procesu proširenja i potvrđen strateški interes Unije po tom pitanju.\nZaev je izrazio zahvalnost za to opredeljenje EU, ističući da je od ogromnog značaja to što lideri poput Makrona i Merkel preduzimaju korake u cilju rešavanja bilateralnih sporova.\n"Zaev je pozdravio liderstvo Makrona i Merkelove i zahvalio je Francuskoj i Nemačkoj koje gledaju ka budućnosti i pomažu u rešavanju balkanskih sporova iz prošlosti", navodi se u saopštenju Vlade Severne Makedonije.\nOn je izrazio očekivanje za jasna opredeljenja makedonskih građana za evropsku budućnost zemlje, ističući da su "hitno potrebni evropski koraci svih zemalja članica EU... da se ne dozvoli razočaranje naroda i poveća rizika od jačanja retrogradnih nacionalističkih struja".\nSofija je u decembru 2020. prvi put blokirala usvajanje Pregovaračkog okvira i početak pregovora EU sa Skopljem, uz obrazloženje da Severna Makedonija ne ispunjava bilateralni sporazum o dobrosusedstvu, ali i sa zahtevom da prizna "bugarske korene" makedonskog identiteta i jezika, što Skoplje odbacuje.\nBugarska je veto na početak pregovora potvredila i u junu ove godine na Savetu EU.


Švajcarci nude novac za povratak u njihova sela - Bolja Zemlja\nŠvajcarci nude novac za povratak u njihova sela\nŠvajcarsko selo Albinena u kantonu Valais, ima svega 240 stanovnika, a zbog iseljavanja stanovništva su morali da zatvore i školu.\n30. novembra stanovnici ovog sela glasaće o novoj politici i predlogu da svaka četvoročlana porodica koja se doseli dobije 70 000 franaka (preko 60 000 eura). Takođe, ovaj predlog lokalne zajednice sadrži i određenje uslove, pa tako odrasle osobe moraju pristati na život u selu na najmanje 10 godina.\nOčekuje se da će zajednica profitrati od novih porodica kroz poreze, ugovore o izgradnji, kupovini namirnica i svega potrebnog u seoskoj trgovini. Ovo selo ne nudi puno mogućnosti za zapošljavanje , ali prvi veliki gradovi su udaljeni oko pola sata vožnje kolima, a na samo 6 km se nalazi termalno odmaralište Leukerbad.\nNovim stanovnicima biće ponuđeno po 25.000 franaka (oko 22.000 eura) za svaku odraslu osobu u porodici i dodatnih 10.000 franaka (8.500 eura) po detetu. Za kupovinu ili izgradnju kuće treba uložiti najmanje 200 000 franaka (170 000 eura), a uslov je da nekretnina mora biti stalni dom, a ne vikendica.\nPrethodni tekstPoziv malim i srednjim preduzećima za bespovratna sredstva – rok 1. decembar\nSledeći tekstBudimpešta: šesti samit Kine i 16 zemalja CIE


Otkup telefona sa Telenor mreže\nOperateri mobilne telefonije u Srbiji već duži niz godina omogućavaju svojim korisnicima da kupe određene modele telefona uz ugovornu obavezu. To međutim, zna da stvori dodatne glavobolje svima onima koji su se zasitili određenog uređaja i žele da ga prodaju, jer su u većini slučajeva svi oni zaključani samo za korišćenje telefona na pomenutu mrežu.\nKupci mobilnih telefona uglavnom ne žele da kupe telefone zaključane na neku od mreža\nRazlog za to je kristalno čist, jer možda ne želi da koristi određenu mrežu ili ima broj koji je dugi niz godina u drugoj mreži. Upravo ovo je razlog zbog kojeg se telefoni zaključani na određenu mrežu – teško prodaju.\nKompanija Telenor je omogućila svojim korisnicima da po povoljnim uslovima, uz ugovornu obavezu kupi određene modele telefona, ali je većina tih uređaja i zaključana za druge mreže – MTS, VIP, Globaltel.\nZa sve vas koji imate telefon zaključan na Telenor mrežu, nudimo vam opciju prodaje telefona iz njihove ponude po najpovoljnijim tržišnim uslovima.\nOvo je i jednostavno rešenje za sve one koji žele da zamene svoj telefon, prodaju onaj koji trenutno koriste i kupi sebi nov uređaj.\nU našem otkupnom centru vršimo brzu, kvalitetnu, sigurnu kupovinu uređaja sa Telenor mreže, a novac od prodaje dobijate za manje od sat vremena\nBez obzira da li posedujete nov ili polovan telefon iz Telenor mreže mi vam možemo ponuditi najbolju cenu otkupa s obzirom na to da smo dugi niz godina prisutni na tržištu otkupa telefona u Srbiji i dnevno otkupimo na stotine ovakvih uređaja.\nDa li vršimo otkup samo novih telefona iz Telenor mreže?\nDakle, ne morate brinuti ukoliko ste telefon tek uzeli u Telenor poslovnici i potreban vam je novac – jer ćete nakon našeg susreta imati novac od prodaje svog telefona za manje od sat vremena.\nTakođe, ne morate ni brinuti ukoliko ste telefon uzeli pre izvesnog vremena u Telenor mreži, jer vršimo i otkup polovnih telefona zaključanih na Telenor mrežu.\nVaše je samo da nas pozovete kako biste zakazali svoju besplatnu procenu\nSama procena se sastoji od niza parametara koji će uticati na cenu otkupa – datum kupovine, način korišćenja, eventualna oštećenja vidljiva okom, kao i servisiranja uređaja pa sve do posedovanja dodatne opreme. Svakako vam savetujemo da prilikom dolaska na zakanu besplatnu procenu vašeg telefona ponesete originalnu kutiju (ukoliko je imate – nije obavezna) kao i svu dodatnu opremu.\nNakon što naš agent zadužen za otkup telefona zaključanih na Telenor mrežu uradi detaljnu procenu, vi ćete dobiti i najbolju tržišnu cenu za svoj uređaj – s obzirom na to da nam je vaš osmeh kao i zadovoljsto prilikom prodaje uređaja najbitnije.\nDogovorenu sumu za otkup vašeg telefona dobićete u najkraćem mogućem roku, za menje od sat vremena\nBez skrivenih troškova imate mgućnsot da prodate svoj telefon, po najpovoljnijim cenama uz maksimalnu garanciju na samu transakciju.\nNas ne interesuju razlozi za vašu prodaju jer oni mogu biti različiti počev od toga da vam je potreban dodatni novac ili novi telefon – nas interesuje vaše zadovoljsto kao prodavca telefona.


Čovjek koji je "raskrinkao" Obamu pronađen mrtav - BIGportal.ba\nČovjek koji je “raskrinkao” Obamu pronađen mrtav\n24 Februara, 2020 24 Februara, 2020 0185\nUzbunjivač iz Ministarstva unutrašnje bezbjednosti SAD Filip Henej pronađen je mrtav kraj svog vozila u Kaliforniji.\nFilip, koji je 2016. godine objavio da mu je Ministarstvo, koje je vodila Obamina administracija, naredilo da uništi ili izmijeni fajlove u kojima se navodi koje su poznate ličnosti povezane sa terorističkim grupama. Henej je tada rekao da bi nekoliko terorističkih napada u SAD bilo spriječeno da ti fajlovi nisu uništeni ili izmijenjeni.\nTijelo Filipa Haneja pronađeno je kraj njegovog automobila na oko 60 kilometara od Sakramenta, prenose američki mediji.\nPrema prvim informacijama, Hanej je upucan.\n“Na tijelu je pronađena jedna prostrjelna rana, vjeruje se da je pucao sam u sebe”, rekao je izvor iz policije, navodeći da je pištolj pronađen kraj tijela.\nHanej, koji je bio žestoki kritičar bivšeg američkog predsjednika Baraka Obame, svjedočio je u Senatu da je Obama odgovoran što su obrisani obavještajni podaci koji su prikupljani godinama radi “političke korektnosti”. On je rekao da će sada, nakon što su obrisani podaci iz baza organizacija za nacionalnu bezbjednost, biti veoma teško da se “povežu ključne osobe i momenti”.\n“Prije terorističkog napada koji se dogodio na Božić, tačnije početkom novembra 2009. godine, moji nadređeni u Ministarstvu su mi rekli da obrišem ili izmijenim nekoliko stotina fajlova u kojima je otkriveno koji pojedinci su povezani sa islamističkim terorističkim gruapama. Vjerujem da bi mnogi napadi bili osujećeni da nam je 2009. bilo dozvoljeno da radimo naš posao”, napisao je svojevremeno Hanej.\nHanej je u Ministarstvu punih 15 godina. U penziju je otišao 2015. godine, a nakon toga je objelodanio da mu je bilo naređeno da obriše ključne podatke, prenosi “Telegraf.rs”.


"Lijepo mi je u Lesteru, što bih išao u Arsenal?" - BIGportal.ba\n4 Decembra, 2019 4 Decembra, 2019 052\nMenadžer Lestera Brendan Rodžers poručio je da je zadovoljan poslom na “King Pauer” stadionu i da nema nameru da preuzme kormilo Arsenala.\nOstrvski mediji su proteklih dana spekulisali da bi bivši menadžer Seltika i Liverpula mogao da na klupi “tobdžija” nasledi Unaja Emerija kojem je uručen otkaz.\nMeđutim, Rodžers je sve te priče prekinuo najavivši da ima nameru da još dugo bude na klupi popularnih “lisica”.\n“Poruka je jasna i znam da će me o tome pitati sve dok neko ne bude imenovan za menadžera Arsenala. Ipak, sve je vrlo prosto, ja sam srećan ovde gde sam sada“, rekao je Rodžers.\n“Doneo sam odluku još pre devet meseci da dođem ovde. Imao sam jasnu nameru da ovaj klub vratim u vrh gde je i bio pre nego što sam došao. Želeo sam da vodim grupu igrača koji imaju veliki potencijal. Zašto bih išao bilo gde?, dodao je stručnjak iz Severne Irske.\nRodžers kaže i da ima nameru da ispuni ugovor do kraja.\n“U Seltiku sam bio tri godine i neko može da kaže posle toga, u redu, Arsenal je veliki klub, instutucija i slično… Ipak, sve je u tome gde ste srećni, a ja ne mogu biti srećniji nego što sam ovde. Ugovor mi traje do 2022. i niko iz kluba mi nije rekao da žele da me razreše dužnosti“, zaključio je Rodžers.


Zahvaljujući svom specifičnom neonskom enterijeru Art Hotel Paradiso s ponosom nosi epitet najveselijeg hotela na Ibici...\nNa momente prilično čudan miks pastelnih boja i urbane umetnosti, ovaj hotel kao da ima zadatak da nas vrati u one vesele '70-e i ostavi tamo. Priroda samog projekta koji je inače uključivao potpuno renoviranje već postojeće zgrade određena je izborom materijala, to jest pločica u najrazličitijim nijansama koje se ističu kao ključni element.\nOvo zaista jeste materijal koji se najviše koristio kako u zajedničkim prostorijama tako i u sobama. Najhrabriji deo ove neonske priče jeste podatak da je savremen dizajn mudro pomešan sa prirodnim elementom, a za postizanje tog efekta uvezeno je drvo sa Balija. Pa ipak, ono što se na prvi pogled najviše ističe jeste fasada sa konzolnim i vertikalnim elementima, kao i intenzivno osvetljenje koje noću podseća na art-deco naselje Majamija.\nPristupna dvorana ovog hotela zamišljena je kao multifunkcionalni prostor gde se, osim recepcije, nalazi još i velika biblioteka, kafe bar ali i jedna krajnje originalna prostorija nazvana Zero Suite. Ovo zapravo predstavlja transparentan prostor u kome se besplatno može provesti jedna noć ali pod uslovom da pristanete na znatiželjne poglede okoline, baš kao da se nalazite u Velikom Bratu.\nIz dvorane se može uživati u pogledu na prostor predviđen za uživanje i relaksaciju, koji je ispunjen kombinacijom ružičastih i ljubičastih pločica, što je ujedno podloga koja se sreće i u bazenima. Estetski kontinuitet nastavlja se i u sobama i u hodnicima gde se zapravo smenjuju tri različite vrste paleta boja.\nZahvaljujući ovakvom izboru dizajnirano je jedinstveno okruženje gde posetioci dobijaju priliku da uživaju u obilju detalja koje postepeno otkrivaju tokom svog boravka u hotelu. Slično tome, specifičan izbor nameštaja i osvetljenja samo dodaje vrednost projektu uređenja enterijera ali i kreativnoj suštini hotela.


Press Online :: Politika :: STEFANOVIĆ ODLUČNO O UDARU DRŽAVE NA NARKO-DILERE PO ŠKOLAMA: Roditelji da vaspitavaju decu, policija da represivno reaguje!\nSTEFANOVIĆ ODLUČNO O UDARU DRŽAVE NA NARKO-DILERE PO ŠKOLAMA: Roditelji da vaspitavaju decu, policija da represivno reaguje!\nMinistar unutrašnjih poslova Nebojša Stefanović poručio je danas da je borba sa drogom u školama veoma ozbiljna stvar i da je cilj, pored svega, objasniti i roditeljima i deci da i sam dodir sa narkoticima uništava čitave porodice.\n"Roditelji moraju svakog dana da govore deci o toj opasnosti. Važna je i represivna uloga policije i drugih državnih organa. Mi hoćemo da damo svoj doprinos. Snažna aktivnost oko škola je rezultirala hapšenjima, povećaćemo broj pripadnika policije oko škola i nećemo posustati. Razvijamo tehnološki sistem, postavili smo kamere koje registruju svako lice, panik tastere... Kada bude poslata takva vrsta poruke, da niko nije zaštićen, a mi je šaljemo svakoga dana, rezultati će biti još vidljiviji", istakao je ministar.\nPodsetimo, ministar Stefanović je ekskluzivno za Kurir rekao da je poruka države jasna - neće dozvoliti narko-dilerima pristup našoj deci i školama.\n"Cilj nam je da sklonimo drogu sa ulica, daleko od naše dece, iz školskih dvorišta i iskorenimo tu pošast koja je jedna od najozbiljnijih pretnji mladima. Ovo je zajednička borba celog društva, u koju svi moramo biti uključeni i odlučni da joj se suprotstavimo", istakao je Stefanović za Kurir.\nMinistar policije se osvrnuo i na sinoćnje ubistvo na Voždovcu, istakavši da je policija postigla određeni nivo u uspehu rasvetljavanja sličnih obračuna i da se broj ubistava svakodnevno smanjuje.


EIB prošle godine povećala finansiranje u regionu za 50% – evropro info\nEvropska investiciona banka (EIB) uložila je 873 miliona evra u Zapadni Balkan tokom 2020. godine i time zabeležila rast od gotovo 50 odsto u poređenju sa 2019. godinom, navodi se u saopštenju te finansijske institucije.\nU skladu sa prioritetima Evropske unije (EU) za povećanje povezanosti, većina sredstava, odnosno 531 milion evra, plasirana je u izgradnju i modernizaciju transportne infrastrukture u regionu.\nBanka EU podržala je i druge važne inicijative, kao što je investicija od 65 miliona evra u digitalizaciju preko 1.500 škola širom Srbije.\nOvaj projekat će omogućiti uvođenje IT opreme i brzog internet, dok će 50.000 nastavnika dobiti obuku iz digitalnih veština.\nU skladu sa klimatskim ciljevima banke, uloženo je 11 miliona evra u fabriku za preradu otpadnih voda na Kosovu, čime će oko 90.000 ljudi u opštini Gnjilane dobiti pristup pijaćoj vodi.\nObezbeđen je i grant EU od 12 miliona evra kroz Investicioni okvir za Zapadni Balkan (WBIF) za Koridor Vc u Bosni i Hercegovini.\nEIB Grupacija, koja se sastoji od EIB i Evropskog investicionog fonda (EIF), značajno je podržala mala i srednja preduzeća u 2020 godini, plasiranjem 320 miliona evra lokalnim bankama za podršku malim biznisima.\nGrupacija je unapredila svoje instrumente za podršku privatnom sektoru kada su u pitanju garancije iz budžeta EU i ostala rešenja za raspodelu rizika kako bi se povećala konkurentnost lokalnih kompanija i preduzetnika.\nOvakva vrsta podrške neophodna je i za regionalnu tranziciju ka zelenijem, inkluzivnijem i održivijem ekonomskom modelu. U narednom periodu cilj je da se nastavi sa uspešnim garancijskim instrumentima, poput Instrumenta za razvoj preduzetništva i inovacija na Zapadnom Balkanu (WB EDIF) kojim upravlja EIF.\nNjime je do sada podržano nekoliko hiljada lokalnih MSP i radnih mesta, a nedavno je unapređen od strane Generalnog direktorata za susedstvo i pregovore o proširenju EU kako bi efikasnije pomogao tokom krize covida-19.\nEIB je takođe povećao podršku za pripremu i implementaciju investicionih projekata opredelivši tehničku pomoć vrednu 17 miliona evra u okviru Inicijative za ekonomsku otpornost i WBIF.\nEIB igra i jednu od vodećih uloga u okviru inicijative Tima Evrope Evropske unije za pomoć protiv borbe sa posledicama COVID-19.\nU maju 2020. godine banka se obavezala da obezbedi 1,7 milijardi evra za region na Samitu lidera zemalja Zapadnog Balkana. Do danas, mobilisala je preko milijardu evra za brži oporavak regiona. Sredstava su plasirana po ubrzanom postupku za zdravstveni i privatni sektor, pogotovo najugroženijim malim preduzećima.\n“Drago mi je da je Grupacija EIB skoro udvostručila investicioni obim za Zapadni Balkan u jednoj od najizazovnijih godina u modernoj istoriji. Međutim, nećemo usporiti, već nastavljamo da pomažemo regionu da prebrodi krizu, nastavi sa evropskim integracijama i ubrza neophodnu ekonomsku tranziciju za zelenom i digitalnom tržištu. Posebno smo ponosni što smo potpisali prvi podsticajni zajam za društveno odgovorna preduzeća koji će doprineti zapošljavanju mladih i razvoju ženskog preduzetništva, a počeli smo i sa investicijama u digitalizaciju privatnog i javnog sektora”, kazala je potpredsednica Liljana Pavlova, odgovorna za aktivnosti EIB na Zapadnom Balkanu.\nU 2021. godini EIB planira da podrži klimatske projekte, oporavak malih i srednjih preduzeća, povezivanje regionalnog tržišta, digitalnu transformaciju i projekte koji ohrabruju inkluzivno zapošljavanje.\n“Grupacija EIB očekuje dobru saradnju sa svim partnerima u implementaciji ovog značajnog plana kojim će se mobilisati do 9 milijardi evra za održivi rast i transport, digitalnu i zelenu transformaciju i stvaranje zajedničkog tržišta, kao i investicije do 20 milijardi evra uz pomoć Garancijskog instrumenta za Zapadni Balkan”, navodi se u saopštenju.\nEIB je banka Evropske unije za dugoročne pozajmice i jedina je banka u vlasništvu njenih država članica koja ujedno i predstavlja njihove interese.\nEIB je jedan od vodećih međunarodnih finansijera na Zapadnom Balkanu. Od 2009. godine Banka je u regionu finansirala projekte u ukupnom iznosu od 8.6 milijardi evra.\nIlustracija: Julien Tromeur / Pixabay\nTags: Evropska investiciona banka, Evropska unija, MSP, Zapadni Balkan


Tužilaštvo: Rok za žalbu u slučaju Mladić predug\nHaško tužilaštvo smatra da je rok od 150 dana za ulaganje žalbe na prvostepenu presudu, koji je zahtevala odbrana Ratka Mladića, preterano dug, ali da bi bilo u interesu pravde, ukoliko ga sud odobri odbrani, isti rok predvidi i za tužilaštvo.\nOdbrana Ratka Mladića tražila je juče od žalbenog veća Mehanizma za krivične sudove u Hagu da joj rok za žalbu na presudu, kojom je 22. novembra osudjen na doživotni zatvor, produži sa 30 za još 150 dana od izricanja presude.\nTužilaštvo podseća da je i u slučaju Radovana Karadžića, koji je kompleksan kao i Mladićev, sud odobrio produženje roka za 90 dana (ukupno), te smatra da je 150 dana preterano dug rok.\n"U slučaju da se odobri produženje roka, to bi trebalo da se odnosi i na tužilaštvo kako bi se uskladio žalbeni proces u svim njegovim fazama. Na taj način bi se izbegla situacija u kojoj jedna stranka mora istovremeno da priprema podneske koji se odnose na razlicite faze slučaja", zaključilo je tužilaštvo.\nOdbrana Mladića traži još 150 dana za podnošenje žalbe\nOdbrana traži produženje za 150 dana. To bi značilo da bi odbrana imala na raspolaganju za pripremu žalbe ukupno 180, umesto 30 dana, od izricanja presude, 22. novembra.\nHaški tribunal osudio je 22. novembra Ratka Mladića na doživotni zatvor, sa obrazloženjem da je "značajno doprineo izvršenju genocida u Srebrenici i drugih ratnih zločina počinjenih na teritoriji Bosne i Hercegovine".\nSud je zaključio da je on svojim delovanjem značajno doprineo izvršenju genodica nad bosanskim muslimanima u Srebrenici, da je terorisao stanovnistvo Sarajeva, da je naredjivao uzimanje talaca...\nMladić je osudjen po 10, od 11 tačaka optužnice.\nTužilaštvo najavilo žalbu na presudu JSO\nOdbrana Ratka Mladića uložila žalbu na presudu